text:
Chest àn si ricuardin i 35 agns de istituzion uficiâl de Universitât dal Friûl. Mi pâr interessant tornâ a lei ce che pre Antoni al scriveve l’an prime, dopo de racuelte des firmis e cuant che la leç si inmaneave. Al è un piçul tocut di storie e di clime che si viveve in chei agns. Come simpri no mancje la scletece e francjece di pinsîr e cence filet te lenghe dal pre Antoni ancjemò zovin plevan in Cjargne.
pre Roman Michelotti
Comel, cun chê sô fate di gjesuit lât lai, al someave che al vaìs di contentece cuant che il so paron Andreot al à spampanat, cun intono a la grande, ce che la Italie a veve savût fâ par chei cuatri macacos di Furlans. Par cualchi muart e cuatri claps, nus davin une autostrade, une ferade cun cuatri sinis, une mont sbusade fûr par fûr, 2.500 miliarts in cinc agns e une universitât!
I nestris «onorevui» (che onôr no ‘nd àn di vendint gran) a puedin stâ contents: o vin la universitât a Udin in gracie lôr. Sì, parcè che chê che a vevin domandât i furlans in 125.000 no je chê li, ma chê altre. Lôr nus dan chê che no fâs concorince a Triest. Anzit, par che Triest no se vedi par mâl, a rinfuarcin ancje la sô universitât. Si trate di cagneris («facoltà di scienze statistiche e attuariali, scuola superiore internazionale di fisica e matematica applicata, riconoscimento delle scuole interpreti e traduttori, riconoscimento del collegio del mondo unito, organizzazione dell’area per la ricerca scientifica e tecnologica), a preference di ce che nus dan a nô: lingue moderne e dell’Europa orientale, ingegneria ecologica e aziendale, scienze agrarie e dell’alimentazione. Trê facoltâts di nuie par nô e a Triest la zonte in plui di dutis chês facoltâts che a vevin prime.
In parlament no je ancjemò passade la leç, ma nol larà vie trop che e passarà a pat che i Furlans no si decidin une buine volte che e je ore di finîle di vaî e di porconâ te ostarie o sot la nape e che bisugne tornâ a cjapâ in man forcjis e palis e parâsi. Un popul, prin di murî, al à di tentâlis dutis, se al vûl murî almancul di om e no di coion.
O sin in plui di mieç milion e il nestri vôt al vâl. I politics dal arc a san che il curtìs lu vin nô almancul ogni cuatri-cinc agns. L’an che al ven a son lis regjonâls e democristians e comuniscj e socialiscj a san che se la int si ingomee, e je finide par lôr. Par chest al è cumò il moment di dâsi dongje ducj chei che a àn a cûr l’avignî dal Friûl. Se no nus dan cumò la universitât che nus covente e che, sacrement!, si meretìn, no le varìn mai plui e mai altri. Al è il moment di fâur pôre ai politics, di dîur in muse che, se a àn il coragjo di presentânus une universitât schifose come che nus e àn preparade, ju fasìn cori cu la forcje, dal prin al ultin. Si podaressin fâ nons, ma nol covente. Ducj a san che Tonut al à la bocje plui grande dal çurviel; che Toròs al à fat lâ in vacje la mozion dal clero dal ’67 par taponâ lis porcariis dal so partît catolic; che Berzanti al è imparintât cui plul grancj mangjons triestins; che Bressani, (cul so omonim galopin de curie, capelan de DC) nol à fat redenzie pal Friûl; che Comel si sbore di nô; che il Messagjero Venit al è tignût sù di une manie di int vendude a la mafie democristiane.
Ma no podaressino salvâsi cui cumuniscj? Cul onorevul Colombe, cun Baracêt e compagns? Ma lôr a àn altris problemis plui impuartants e no puedin pierdisi daûr cuistions di prestigjo, di nainis di cjampanîl e cetera. Lôr a son universâi: dal Cile a la Spagne. Ce ur interessie dal Friûl?
O sin dacuardi cul sfuei che al à mandât fûr il Comitât pe Universitât Furlane: Se il parlament nol ricognossarà il dirit sacrosant dai furlans di vê une universitât vere, nus tocjarà poiâ a plen, pes prossimis regjonâls e politichis, la liste furlane autonomiste. Che al vûl dî che i nestris vergognôs di parlamentârs e di conseîrs regjonâi no rapresentin il popul. E alore, fûr!
Patrie dal Friûl n. 4-5 dal 1977o par fâsi ridi ma nuie di plui”.
pre Antoni Beline
IL FERÂL. Universitât furlane: frignâ o cjapâ sù un racli............
Chest àn si ricuardin i 35 agns de istituzion uficiâl de Universitât dal Friûl. Mi pâr interessant tornâ a lei ce che pre Antoni al scriveve l’an prime, dopo de racuelte des firmis e cuant che la leç si inmaneave. Al è un piçul tocut di storie e di clime che si viveve in chei agns. Come simpri no mancje la scletece e francjece di pinsîr e cence filet te lenghe dal pre Antoni ancjemò zovin plevan in Cjargne.


c: text/html

text:
Di inovâi musicâi in chest an 2021 o ‘nt vin cetancj, cun protagonistis diviersis personalitâts de storie de musiche furlane tra compositôrs, musiciscj, diretôrs di côr, fatôrs di orghins e altris struments musicâi, animadôrs culturâi. Une liste lungje di bielis personis, furlanis o che a àn operât in Friûl e che a àn dât dut ae musiche, pandìnle inte nestre tiere e tal forest. Int di significât, no une liste frede di nons e cognons di personis che a son muartis e vonde. A son ladis sì, ma soredut a restin, inte nestre storie, tant che esemplis di talent, volontât altruistiche di fâ, creâ, coinvolzi e slargjâ la musiche e dut ce che la musiche e cjape dentri, sot variis declinazions.
◆ Dal Cinccent al Nûfcent o ai contât trentevot di chestis personalitâts, duncje chescj si ju festeze, daûr di une cifre di sens, sot de tabeline dal cinc o dal dîs, par aniversaris di nassite e di muart.
◆ Cence stâ a ricuardâju ducj, o varìn mût dilunc dal an di aprofondî la esperience artistiche di diviersis di chestis figuris. Il prin in ordin di date al è Vittore Raimondi, un om di glesie, mestri di capele e compositôr di origjins trevisanis che tal 1577 al rive a Udin par cuvierzi il rûl di mestri di capele de Catedrâl di S. M. Anunziade, un incaric che, a part une piçule polse, al tignarà fin ae muart. A Udin al à ancje publicât il so prin, e si pense unic, libri di Messis. Par lui chest an a son i 425 agns de muart. 420 invezit par Girolamo Dalla Casa, udinês mestri tal sunâ struments a flât, autôr dal metodi “Il vero modo di diminuir, con tutte le sorti di stromenti” e di variis composizions, tra motets, madrigâi e tante musiche strumentâl, clamât ancje ae Cort di Munic e a Vignesie, indulà che al murarà tal 1601.
◆ Par so fradi invezit, sunadôr di trombon, a son i 480 da nassite. Par sierâ cul Cinccent, il plui impuartant e cognossût al è dal sigûr Alessandro Orologio, orloiâr par tradizion familiâr, responsabil ancje dal funzionament dal orloi di Place Libertât di Udin, ma soredut compositôr stimât, autôr di madrigâi, cjançonetis a trê vôs, jentradis, musiche sacre. Un che al è stât ancje inte Cort dal imperadôr Ridolf II a Praghe, presint inte liste dai musiciscj di cort, fin che al è deventât vice mestri. Par lui si contin i 470 de nassite.
◆ Jentrìn tal Sîscent par cjatâ Lazzaro Girolamo Valvasense, a 360 agns de muart. Al à vivût a Voleson, lavorant ancje a Glemone, Sacîl, Maran, Tumieç, Tresesin e Cjaurlis. Organist ricercjât e mestri di capele, si pense che al vedi scrit tante musiche, come che si intuìs leìnt lis cronichis, ma no dut nus è rivât e ce che al reste al è preziôs, tra libris di concierts eclesiastics, litaniis, messis, sinfoniis e cjançons, musiche di fature rafinade.
◆ Mantoan che al à operât tant che organist a Tumieç, tra il 1604 e il 1609, e daspò fin al 1623 cirche inte glesie di Sant Andree a Puart, al è Giovanni Bisighino, predi, organist e mestri di côr nassût tal 1631, duncje par lui a son 390 agns de muart.
◆ Il Sietcent nus presente il stimât violoncelist, contrabassist e compositôr udinês Francesco Alessio, tai 260 agns de muart. Musicist de capele dal domo e amì dal mestri Bartolomeo Cordans, al à lavorât ancje a Parme li dal princip Carlo Borbone Farnese che lu tignive in grande considerazion. Dal venezian Girolamo Pera a colin i 250 agns de muart: predi, organist virtuôs a Udin, Concuardie e Puart, indulà che al è stât, tra l’altri, chel che al à sburtât di plui par convinci a comprâ un orghin gnûf, il Callido che al è inte glesie di San Andree.
◆ A son 235 agns de muart di Angelo Morassi, l’organâr di Çurçuvint che al à lavorât tant in Cjargne, comedant, tornant a fâ, restaurant, realizant struments tal paîs di nassince, a Pesariis, Trep, Feagne, Voleson, Triest, Mortean. 245 de muart pal coleghe, e predi, Giacomo Selenati, che al à pandude la sô bravure di artesan a Sudri, Paluce, Zui.
◆ Compositôr famôs di Palme al è Alessandro Pietro Pavona, muart 235 agns fa. Arlêf cun buine probabilitât dal Cordans, al à scrit tante musiche sacre e operât a Udin, Cividât, Padue, Grau, Tumieç.
◆ Lant tal Votcent, si contin 270 agns de nassite di Francesco Antonio Dacci, organâr venezian che al à lavorât ancje in societât cul coleghe furlan Francesco Comelli. Dacci al à lassât diviersis catedrâls sunantis di cualitât mirabile intes glesiis furlanis, come a Codroip, Felet, Durlasse, Mortean. Di Davaste al è l’organâr Pietro Antonio De Corte, ai 155 da muart, e tocjant il Nûfcent a saltin fûr doi nons famôs, ai 90 agns de muart: il mestri e compositôr Domenico Montico, diretôr de bande e de scuele comunâl di musiche di Udin, autôr cognossût soredut pal teatri, e l’organist e compositôr cecilian di Mueç Vittorio Franz. 140 de nassite e 65 de muart par Carlo Conti, miedi e musicist, e par sierâ no si pues no nomenâ il compositôr e diretôr nassût a Pula in Cravuazie e muart a Buenos Aires in Argjentine, Rodolfo Kubik, un dai massims rapresentants da coralitât furlane, ai 120 agns de nassite. ❚
Inovâi musicâi par un an di rinassitis e di riscuviertisAlessio Screm
Di inovâi musicâi in chest an 2021 o ‘nt vin cetancj, cun protagonistis diviersis personalitâts de storie de musiche furlane tra compositôrs, musiciscj, diretôrs di côr, fatôrs di orghins e altris struments musicâi, animadôrs culturâi. Une liste lungje di bielis personis, furlanis o che a àn operât in Friûl e che a àn dât dut ae musiche, pandìnle inte nestre tiere e tal forest. Int di significât, no une liste frede di nons e cognons di personis che a son muartis e vonde. A son ladis sì, ma soredut a restin, inte nestre storie, tant che esemplis di talent, volontât altruistiche di fâ, creâ, coinvolzi e slargjâ la musiche e dut ce che la musiche e cjape dentri, sot variis declinazions.

robotstxt: allowed

filter: keep


text:
CENSIMENT_ Stant ae ultime valutazion dai imobii fate in Slovenie, lis abitazions a jerin in dut 778 mil: di chestis, plui de metât a àn une superficie jenfri i 41 e i 80 metris cuadrâts, mintri che cuasi mieç milion di apartaments a àn dôs o trê stanzis.
LA CRISI DAL SETÔR_ Magari cussì no, ancje in Slovenie il setôr de edilizie e dal marcjât des cjasis al sta patint une vore par vie de crisi che e sta tibiant il mont intîr. Stant a une ricercje dal Istitût nazionâl di statistiche, tignint tant che 100 il valôr di une costruzion tirade sù dome doi agns indaûr, l’an passât il so valôr al jere za lât jù a cuote 79,2. Duncje une flession cetant grivie, che si è vude ancje tal numar totâl di gnûfs apartaments: 5940 chei screâts tal 2009 a pet dai 8376 costruîts tal 2008, par une superficie totâl di 825 mil metris cuadrâts cuintri i 964 mil dal an prime. Cun di plui, par chel che al inten i apartaments, lis cifris dal 2009 a son cuasi la metât di chês dal 2007, an li che a son stâts tirâts sù passe 10 mil apartaments. Di consecuence, di un an e mieç in ca, ancje lis impresis slovenis di chest setôr e i lôr lavoradôrs si cjatin in plene dificoltât: jenfri lis aziendis che tal mês di Zenâr stât a son in debit stant che no àn versât lis impuestis di leç, 1200 (cuasi un cuart dal totâl di chês in crisi in dut il paîs) si ocupin di edilizie.
MARCJÂT VIERT_ Midiant la jentrade de Slovenie te Union europeane tal Mai dal 2004, il marcjât imobiliâr interni al è stât viert ancje ai citadins di chei altris stâts membris de Ue. In cheste suaze e scate la cussì clamade «reciprocitât» jenfri i stâts: par esempli, un furlan al pues cuistâ une cjase in Slovenie par vie che ancje un sloven al pues comprâ un stâ culì di nô. Cui che al à chê di cuistâ tal paîs nestri vicin al à di paiâ une alicuote ridote al 8,5 par cent.
PRESITS_ Dopo che jenfri la fin dal 2008 e il Setembar dal 2009 il valôr dai apartaments al è lât jù in maniere continuade, dome ae fin dal an passât i presits a son tornâts a cressi (plui 2,3 par cent) tornant cussì al nivel che si veve al inizi dal 2007. I presits però a stan lant sù plui planc a Lubiane a pet dal rest de Slovenie, li che tal ultin trimestri dal an stât a àn corût cuntun plui 4,7 par cent.
FITS_ No dome i presits des cjasis ma ancje i fits a patissin par vie de crisi: tal 2009 rispiet al an prime i fits a Lubiane a son lâts jù dal 0,6 par cent, te perifarie de capitâl invezit si è vût un mancul 13,9 par cent. Par un monolocâl a Lubiane al reste dut câs dificil paiâ mancul di 500 euros al mês; almancul 400 a coventin invezit a Koper/Capodistria/Cjaudistrie.
SÎTS DI PUESTE_ Stant ancje ai dâts che si cjatin sul sît internet www.slonep.net, une vore afidabil par cjatâ gnovis inzornadis e cifris par cui che al à chê di comprâ un imobil in Slovenie, lis cjasis plui cjaris dal paîs si cjatin a Lubiane e su la cueste adriatiche, li che si pues paiâ ancje 3.500 euros par metri cuadrât, mintri che pes vilis plui costosis si rive a tirâ fûr di sachete doi milions. Un altri imprest une vore util che si cjate vie web par cirî la cjase sumiade di un pieç al è e-prostor.gov.si: magari cussì no scrit dome in lenghe slovene, il sît curât dal ministeri pal Ambient al jude a cjatâ lis cjasis in vendite in dut il paîs. Al baste dome sielzi une des dodis regjons li che al è dividût il teritori nazionâl e po decidi ce sorte di abitazion che si vûl.
ALESSIO POTOCCO
TERITORIS – SLOVENIE. Marcjât de cjase ancjemò tal mieç dal vât............
CENSIMENT_ Stant ae ultime valutazion dai imobii fate in Slovenie, lis abitazions a jerin in dut 778 mil: di chestis, plui de metât a àn une superficie jenfri i 41 e i 80 metris cuadrâts, mintri che cuasi mieç milion di apartaments a àn dôs o trê stanzis.


text:
Chest an a son cent agns che al è nassût pre Checo Placerean (30.11.1920). Par pre Antoni, ma par ducj nô di Glesie Furlane, pre Checo al è stât une lûs, une mestri di vite, di glesie, di passion pal nestri popul e par un vanzeli incjarnât. Pre Antoni al à scrit tancj articui su di lui, ancje un libri: “Pre Checo Placerean, notis par une biografie”, che al merte let. In cheste anade o proponìn a pontadis un so intervent, dal 2001, par no dismenteâ chest profete furlan.
pre Roman Michelot
O soi culì a tentâ di sclarî il misteri dal om e predi, dal mestri e dal testemoni pre Checo intal so rapuart speciâl e vitâl cu la autonomie. O vin tante pocje int che e à lassade semence preziose, in chest nestri Friûl puar e sfortunât, soredut a nivel di culture e di spirt, che no podìn fâ i merecans. O scugnìn onorâ, celebrâ, scoltâ, imparâ e imitâ chei pôcs profetis che Diu al à mandât in chest so vignâl bandonât e cence cise, là che ognidun al passe a tibiâ, rafant ce che i pâr e i plâs, cence un segnâl di rispiet e di agrât. Ancje in cheste nestre tiere sventurade, ancje in chest secul tormentât che o vin a pene sierât, Diu al à volût regalânus cualchi anime buine che e iluminàs la nestre gnot, che e segnàs il nestri troi, che e impiàs la nestre sperance, che e sclipìs il nestri cûr.
Pre Checo, dutune cun pre Bepo Marchet, cun Felix Marchi, cun Tarcisio Petrac e cun cualchi altri, a son biei regâi, che a van gjoldûts. Parcè che no dome a àn savût jessi vîfs e vivarôs inte lôr vite, ma pal fat che, a diference dai comuns mortâi, a rivin a vivi e a fâ vivi ancje dopo muarts. In fuarce des lôr ideis che a van plui in là de rude contingjence e a partecipin in cualchi maniere a chês ideis maris, a chês categoriis, a chei postulâts che a son la fonde stesse de nestre esistence. Di sigûr, la peraule “autonomie”, insiemi cun libertât, cussience, dignitât, identitât a partegnin a cheste famee benefiche e benedete.
Pensant a pre Checo, par chel che o ai podût cognossilu intal timp vonde curt de nestre frecuentazion sporadiche, dividûts come che o jerin no dome di resons cronologjichis e gjeografichis ma ancje di spessôr e preparazion inteletuâl e di diversitâts profondis di caratar – lui sigûr e fuart, e jo plen di dubis e di pôris -, mi vegnin tal cjâf lis peraulis che si leilis vierzint il libri dai Ats dai Apuestui: “Tal gno prin libri, Teofil, o ai tratât di dut ce che Jesù al à fat e insegnât” (At 1,1). Ancje a scuele nus fevelavin dai dits e dai fats di Jesù. Un mestri come che Diu comande, un mestri che al merti un titul cussì impegnatîf, al à di dî e di fâ, al à di insegnâ cun ce che al dîs e di fevelâ cun ce al fâs, dal moment che ancje il fâ al è un insegnament. Anzit il prin, insostituibil.
Se e mancje la testemoneance de vite, dut il nestri insegnament al piert di valôr e di savôr e lis nestris peraulis, ancje lis plui bielis e rifinidis, a son “un bronç che al sune e un tamburel che al sglinghine”, par doprâ lis peraulis di Pauli (1 Cor 13, 1). ❚


text:
Siencis sociâls
Lis siencis sociâls a son un grop di dissiplinis che a studiin i aspiets umans dal mont. Tai lôr studis a doprin une vore sei i metodis cuantitatîfs tipics di dutis lis altris siencis, sei i metodis cualitatîfs che a son tipics dai studiis sociâi.
Pe lôr nature e pes diferencis cu lis altris siencis di spes lis siencis sociâls a son stadis criticadis e nomenadis come des siencis impuris.
In efiets a son almancul trê elements che a distinguin lis siencis sociâls di chês naturâls:
- I) Nol è pussibil fâ esperiments di laboratori, ven a stâi che al mancje chel che al è ae fonde dal mût sientific: la ripetibilitât di un fenomen par verificâ i risultâts;
- II) La ricercje de validitât des teoriis a pues jessi condizionade in mût pesant dal contest storic
- III) Il studiôs nol è al di fûr dal fenomen studiât come che al pues jessi il sienciât tal so laboratori.
Par chest al pues sucedi che cuant che i risultâts osservâts no corispuindin a la teorie che si veve elaborât no jê dite che sedi la teorie a jessi sbaliade.
Lis Siencis sociâls principâls a son:


text:
Interviste cun Nicola Angeli, il responsabil dal sît di informazion gratuite Udine Today, in Friûl un dai plui consultâts su internet par informâsi
Nicola Angeli, di Narêt di Prât, al è il responsabil dai sîts informatîfs sot de marche “Today” de regjon: Udine Today, Trieste Prima, e ancje Treviso Today. Ducj sîts di informazion nassûts su internet e cun acès libar, sore nuie. Classe 1978, o ai volût sintîlu, incuriosît di cheste realtât che e je deventade cetant impuartante par cui che si informe in rêt in Friûl.
_
Nicola, ce studis âstu fat?
Il Zanon a Udin e dopo mi soi laureât in jurisprudence a Triest, cul ordenament vecjo, di cinc agns. Finîts i studis no ai cjapade la cariere juridiche parcè che no je mai stade la mê intenzion: chei di jurisprudence a jerin studis che o pensavi che mi podevin plasê, e dopo o volevi sfidâmi a frontâ une robe serie e dificile. Duncje dopo o ai pontât a insegnâ. Par un periodi o ai insegnât, fin a rivâ a jessi coordenadôr intune scuele privade di recupar dai agns scolastics. Dut câs, studiâ jurisprudence mi à judât ancje te cariere gjornalistiche. E stâ a Triest, a fâ il diretôr di triesteprima.it, il nestri sît su Triest. Une citât che mi è plasude tant: dopo i studis o sarès restât vulintîr. Di fat, in redazion a Trieste Prima mi clamin “il plui triestin dai furlans” (al rît, ndr).
_
Duncje, al gjornalisim cemût sêstu rivât?
Par câs. A mi mi plâs tant il balon, e di zuiadôr o ai balinât sù e jù pes categoriis bassis: in Tierce, Seconde e vie indevant. No jeri bravonon ma une vore apassionât dal zûc, tant che mi plaseve lâ ator a viodi lis partidis di chês altris scuadris o dai amîs, a pene che o podevi. A un ciert pont mi àn domandât di scrivi cualchi croniche di partide. Dopo vê tacât cun chel, o ai scuviert che scrivint di musiche e spetacui tu podevis vê i incredits par lâ ai concierts gratis e o ai fat ancje chei: il sburt nol è masse nobil ma al è cussì (al rît, ndr). Po dopo o ai smicjât a vê l’incredit par viodi l’Udin e duncje a scrivi di chel… e vie indevant.
_
E cemût sêstu rivât a Udine Today?
O ai rispuindût a un anunzi cjatât sul web, li che si diseve che une societât editoriâl e cirive gjornaliscj sul Friûl. O ai mandât il curriculum, e cuant che mi àn convocât in sede par fâmi il colocui paiantmi il biliet, o ai tacât a pensâ che e jere une robe serie. La sede e jere a Milan (une e je ancje a Rome), lôr a jerin chei dai sîts marcâts “Today” che a son in dute Italie e che a vegnin fûr de esperience di studenti.it, che e je stade une realtât tant grande dal web talian. Fat il colocui mi àn assunt e o ai tacât a vierzi il “Today” di Udin: udinetoday.it. Cumò o soi diretôr responsabil di chel, di triesteprima.it e di trevisotoday.it, parcè che par solit un diretôr al sta daûr a trê testadis. O speri che o rivarìn a vierzi chê di Pordenon e cussì mi gjavin Trevîs, che di chês zonis no sai trop.
_
Trops sêso a fâ il sît?
O sin in cinc, fra cui che al è a timp plen e i colaboradôrs. La maiorance a son feminis, cun “agi e disagi conseguenti” (al rît, ndr). Ancje in chel o sin ae avanvuardie.
_
Cualis sono lis robis che a funzionin di plui su Udine Today?
La croniche. Al è pôc ce fâ: la croniche e vinç su dut. La int e je atirade, come che cuant al è un incident ducj si fermin par cjalâ. Po dopo o vin une pagjine su ce fâ tal fin setemane che e va ben, e je seguide e nus fasin i compliments.
_
Isal cualchi personaç furlan che al va di plui? Cualchidun di locâl?
No, ti dîs la veretât. Fale Taylor Mega, se tu vuelis considerâle cussì: chê e puarte simpri visitadôrs. Ma no si pues nancje considerâ un personaç locâl. Magari cussì no, a àn sucès i personaçs che a ogni mût a àn il “ricognossiment” di jessi personaçs “nazionâi”.
_
No mi pâr che o fasês nuie in lenghe furlane. Isal un diktat de sede centrâl?
No, nissun diktat. Par dî il vêr no ai mai proponût la robe, e duncje no sai ce acet che e podarès vê. Si podarès provâ…
_
A proposit di furlan, tu colaboris ancje cu la Rai par “Vuê o fevelìn di…” la trasmission in lenghe furlane di Rai F-VG.
Li mi à tirât dentri Enrico Turloni di Onde Furlane, un altri gjornalist sportîf. E je stade la prime volte che o ai fat gjornalisim par furlan. Une biele esperience, ancje se cumò o stoi fasint altri, simpri par furlan e pe Rai: il program Sportiami che al fevele di chei “altris” sports, di là dal balon. Tant par cambiâ, dopo o tornarai ancje a “Vuê o fevelìn di…”.
_
Tu colaboris ancje cun la Gazzetta dello Sport: par un apassionât di balon come te al sarà une biele gjonde!
Sì, mi divertìs tant parcè che al è un lavôr plui creatîf: scuasit ogni dì o ai di contâ un fat curiôs, une storie. Mi àn domandât di colaborâ lôr, o ai provât, e a son contents: un sium di piçul che si è realizât. Anzit forsit no lu vevi mai nancje olsât fâ.
_
Tu tu sês ae vuide di un gnûf media nassût cun internet. Cemût viodistu il panorame de informazion dal gjornalisim vuê? Partìn de cjarte stampade…
Par me la cjarte stampade e esistarà simpri e mi plâs une vore, tal dîs de mê posizion che e je di dute une altre bande (mi cimie, ndr). Però chel che al è di cambiâ a son i gjornaliscj e i editôrs, a ’nd è ancjemò masse cu la vecje mentalitât; par esempli par me su cjarte tu âs di fâ biei servizis luncs di aprofondiment, contâ storiis, tignî li il letôr cuntune robe speciâl. Sul web magari la robe plui svelte, su la cjarte chê plui interessante. Ma cheste e je dome une des cuistions; come che ti dîs, e je dute une mentalitât che e larès cambiade.
__
E ce pensistu de gnove tindince dai articui a paiament, tu che tu sês responsabil di une testade gratuite?
Le viôt une sielte che e podarès jessi valide. Forsit la int no je propit pronte, ma si usarà: il fat di vê articui a paiament i da lustri ae testade, soredut par un ciert public plui “alt”. Di fat jo o ai domandât ae sede centrâl di podê fâ cualchi toc a paiament, ma par nô dai “Today” al è dificil cambiâ un sisteme e duncje dal sigûr no si fasarà in curt. Une robe che ancje le capìs: ogni modifiche si à di pensâ che dopo e à di jessi fate par ducj, che dopo ognidun le fâs te sô maniere, che ducj a varessin di jessi in stât di produsi alc di plui profont… Però, o ripet, a mi mi atirarès. ❚
:::::::::::::::::::::::::::::::::::::::::::::::::::::::::::::::::::::::::::::::::::::::::::::::::
FOCUS. I sîts di informazion nassûts in rêt, in Friûl
A son in tancj che a àn cirût di concuistâsi une posizion impuartante tal panorame de informazion furlane di là dai sîts dai media che a jerin za. Ven a stâi chei dai cuotidians Gazzetino, Messaggero Veneto e Piccolo (lu citìn parcè che al cure tant il gurizan), chei dai setemanâi tant che Il Friuli o La Vita Cattolica, des televisions tant che Telefriuli o Video Tele Carnia, e des radio (li che chel di Radio Studio Nord, studionord.news, nus pâr che al fasi un biel lavôr pe mont). O volìn fevelâ di chei nassûts di pueste su internet, che magari a àn provât a aprofitâ dal fat che a coventavin pôcs bêçs par fâ sù un sît e rivâ cussì a imponisi tant che alternatîf. Il principâl in Friûl cumò al somearès jessi Udine Today, che però al fâs part di un grup. Tai ultins timps si è fat indevant cuntune biele presince e tancj contignûts friulioggi.it. Ben atîfs ancje pordenoneoggi.it e Diario di Udine/Diario FVG diariofvg.it. Plui di nicje e ideologjic al è friulisera.it. Al à vût timps miôr Udine20, sît su Udin e provincie, che cumò al va indevant un tic cul flât a grops. Dut un discors al meretarès chel dai sîts di sport, un setôr che al fâs simpri numars impuartants.
◆ Un panorame che dut câs al è tant dificil di monitorâ, stant che al è simpri in moviment. O sierìn ricuardant che dentri di ducj chescj competidôrs al è rivât il sît gnûf dal nestri mensîl, lapatriedalfriul.org, e duncje us invidìn a lâ a dâ un cuc li prin di dut. ❚
LINK & LEAMS
Si pues lâ a viodi il lavôr di Nicola Angeli e dai siei colaboradôrs sul sît www.udinetoday.it, e nus àn spiât che in curt al rivarà ancje www.pordenonetoday.it ❚


text:
Litri
Il litri al è une unitât di misure di volum. Nol è une unitât dal SI, ma al è in dut câs une misure acetade par l'ûs. Il simbul ufiziâl al è la letare L maiuscule; e je ancje doprade la letare minuscule l.
Storie[cambie | modifiche il codiç]
La peraule litri e derive dal francês litron, non di une unitât di misure di volum derivade de lenghe latine.
Il litri al fo doprât tal principi come unitât di base tal sisteme metric.
Il simbul origjinari al jere la letare l minuscule; par no fâ confusion cule cifre "1".
Definizion[cambie | modifiche il codiç]
Il litri al è une denominazion speciâl par indicâ 1 decimetri cubic.
Un litri al ecuivâl ancje a:
- 1000 centimetris cubics
- 0,001 metris cubics


text:
A van indenant lis pontadis di un intervent di pre Antoni dulà che al presentave un dai aspiets di fonde des bataiis di pre Checo Placerean: la autonomie.
Lui al è stât om, predi, insegnant, inteletuâl, oratôr, profete, visionari, libar e al à lassât segnâi, intuizions, iniziativis che cul timp a àn cjaminât cu lis gjambis di chei che lu àn seguît.
Cualchidun si domande: Cuant varìno un gnûf pre Checo? Magari cussì no, i profetis no si ju invente. A son dons di Diu, de storie. Un al nas e al scuvierç in se temperament, inteligjence, libertât, luciditât di vision, coraç, passion, scletece, armonie di cualitâts e les met in vore. Preìn il Diu de storie che no nus lassi a lunc cence profetis, cence lûs tun mont tant ingredeât e plen di fumate come chel di cumò.
pre Roman Michelot
Une volte, fevelant tune cunvigne de Union Valdôtaine, al à dit: “Il podê prime al cîr di copâti. Po al cîr di comprâti. Se nol rive nancje li, al cjape la tô idee e le sassine”. Mi cjatavi in Cjargne, al inizi de mê cariere sventurade e des mês bataiis. Lui mi à dit: “Se tu vuelis jessi libar, se tu vuelis dî dut ce che tu pensis, cîr di procurâti la bocjade di bessôl, di jessi paron de tô pignate”. E mi à conseât e invoiât a fâ i esams di mestri e a mantignîmi di bessôl.
◆ Cun cheste disposizion interiôr, cun cheste categorie morâl e spirituâl, pre Checo si è butât ad implen inte sô ativitât di mestri, di predi e di politic. “É sceso in campo” par doprâ une peraule deventade storiche o fatidiche. E chest al è un dai merits no secondaris; forsit il plui grant di pre Checo, sigurementri chel che lu à caraterizât di plui. I predis e i mestris, a mût lôr, a son simpri stâts oms di culture. Ma si tratave di une culture sierade, astrate, di erudizion o di evasion. Pre Bepo Marchet al è l’esempli plui splendit di inteletuâl olimpic e solitari. Pre Checo al à operât il passaç pericolôs ma fondamentâl fra la culture astrate e la azion concrete. ◆ Al è passât dal libri al popul, puartant la culture al popul e il popul ae culture. In chest al è stât judât ancje dal fat, pluitost râr, di une grande unitât interiôr, don di nature e di fature, che lu puartave a jessi simpri se stes e simpri libar, tant in glesie che in scuele che in place che framieç dai berdeis de vite di ogni dì.
◆ Par solit, il predi no si impace di politiche (in sens atîf e declarât, no di supuart), l’inteletuâl no si interesse di religjon e il politic al va pe sô strade. Lui al à rivât a cumbinâ chestis trê dimensions in maniere armoniche fra di lôr e a trasfondilis te ativitât concrete e prosaiche. Parcè che al jere un predi e un inteletuâl che al vignive dal popul e al viveve framieç dal popul e al supave ancje cence rindisi cont i umôrs dal popul, dal so popul di Montenârs e dal popul furlan. No si pues imagjinâ pre Checo fûr o cence il popul furlan. ❚
Cuinte pontade. Autonomie come categorie spirituâlpre Antoni Beline
A van indenant lis pontadis di un intervent di pre Antoni dulà che al presentave un dai aspiets di fonde des bataiis di pre Checo Placerean: la autonomie.


text:
anìn, moviti, e je la cuatroche daûr a vignî fûr de cove cui piçui, moviti!
orâr o di cualsisei
la mari, il prin… doi… trê… cuatri… cinc, al mancje un… se nol è saltât jù al
vûl dî che al è muart dentri dal ûf. Contente di vêju becâts a vignî fûr?
Befane?
mai vie.
no tu saressis mai e po mai lât in Germanie a comprâ rassis!
fameute di cuatrochiuts (pai studiâts in latin il lôr non al è Bucephala
albeola) che e fâs la sô prime spassizade dilunc sù pai trois di aghe che o vin
intal repart “nursery”.
Codroip aes 5 di dopodimisdì e vie viers Straubing, coriere plene come un scus
di apassionâts di bestiis di curtîl, cjacaris e ridadis cun cetancj acents daûr
de divignince, musiche par radio, ma ancje la cassete di un film vecje come il
cuc cun Jack Nicholson, par television, cricâ di cjartis che involuçavin i
pagnuts, nasebons di salams, tapons di sûr che a saltin cul bot, nasebon ancje
di vin.
contâ ai amîs intal bar, di fâ viodi il gjal, alt scuasi un metro cui colôrs
cetant biei e la posture di une vuardie svuizare, comprât a Straubing!
un centenâr di corieris di dute Europe, ma no dome, parfin de Russie!
nevicje che e cole jù: cjalantsi ator a si viôt int di no sai cetantis
divignincis, a si lu capìs ancje dai costums, cjapiei dal est, de Polonie, de
Russie, lenghis di dute Europe e de Russie, cun di plui l’inglês che i
marcjadants a san a doprâ juste par vendi ben.
altri tra lis cumieriis di scjaipulis: spesseâ par viodi cuâi arlevadôrs che a
àn chel che al cîr Odillo, domande il presit, controle che lis rassis e vedin
l’anel par il nestri Cites, regolamentâr dal colôr just par l’an che a son
nassudis, tire sul presit, fâi firmâ i nestris documents di origjin, tal câs
che nus fermi la Forestâl al confin, o sin in regule..
sburtin, pôcs a an educazion, il timp al svole e o soi scanade ancje pe pôre
che nus robedin i bêçs, pe tension di fâ dut prin di misdì, che la coriere e
torne indaûr!
parfin la uniche volte che o soi stade intun Mc Donald (austriac) e mi soi netade
cun libidin un strudel cu la creme a la vanilie: jessi impuartante par Odillo
par tradusi mi à puartât a cerçâ robis mai mangjadis prin (e nancje dopo) di
chê volte alì.
mari e pari cuatrocs (Bucephala Albeola) mi an permetût di tornâ a vivi.


text:
Milan
Milan (lombart ocidentâl Milan, orientâl Milà, talian Milano) e je la citât plui grande de Italie dal nord, cjâf lûc de omonime Citât metropolitane de Lombardie, la regjon plui popolose e ricje dal nord. La citât e à cirche 1.347.036 abitants (2016), ma la popolazion de intire aree urbane (La grande Milano) e je cirche di 4.280.820 personis (stime dal 2006). I siei abitants si clamin milanês, ma spes si dopre ancje la peraule meneghin, de mascare dal carnevâl Meneghino, o ambrosians, di Sant Ambrôs, patron de citât (fieste ai 7 di Dicembar).
Par un grum di secui, il non di Milan al è stât Mailand, che al è ancjemò vuê il non par todesc; al ven fûr dal celtic Medelhan (ven a stâi "tal mieç de plane") che al devente Mediolanum pai Romans.
La citât e je famose pe mode (e je sêt di diviersis ditis impuartantis dal setôr e di sfiladis une vore seguidis), pes spesis (in particolâr in Via Montenapoleone) e al è un grues centri finanziari, dulà che si cjate la uniche borse taliane; a Milan e àn la sêt un bon numar di gjornâi talians.
I monuments plui famôs di Milan a son il Domo in stîl gotic, il cjiscjel sforzesc, il teatri de Scale, la glesie di Sante Marie da lis Graziis (dulà che si pues viodi "La ultime cene" di Lenart da Vinci).


text:
Il secul XV al è di impuartance straordenarie pe storie de Russie e in particolâr pe citât di Mosche. Lis popolazions che si son insediadis su lis rivis de Moscove a vivin une ete di straordenarie inspirazion culturâl e, massimementri, spirituâl. La religjositât si anime di un moviment radicâl, chel definît dai eremitis: profetis, induvins, traviersâts di une esperience mistiche profonde, a pandin la idee che il mont al è dal dut impestât dal mâl e de sô presince, che si pant cu la ricjece, cu la volontât di potence e di supremazie. Chei che a vuelin salvâsi dal judizi trement di Diu a varan di slontanâsi il plui lontan pussibil dal “consorzi dai umans” e cjatâ consolazion, meditazion e dutrine inte nature plui estreme, sposant la solitudin e il cidinôr. E tache cussì une migrance bande lis regjons plui setentrionâls, chês dal Nord glaçât, taponadis dai boscs de Tajga, sù fin al mâr Blanc; o pûr a Orient, intes stepis che si vierzin ator de grande vene di aghe dal Volga, che ancjemò ore presint i rus a considerin la mari de lôr tiere. Finalmentri libars di ogni convenzion umane, disincjarnâts di ogni seduzion e tentazion, che e sedi la ricjece o pûr la voie di gjoldi il plasê de cjar, chescj eremitis a predicjavin une trasformazion radicâl dal uman inte dimension dal sacri. E cheste e je la ete che e viôt une rinassite culturâl e artistiche peade a un moviment tant radicâl, e rapresentade in maniere perfete des iconis, pituradis sul len, plenis di une simbologjie ancestrâl che e permeteve al fedêl di vierzi une puarte sul assolût. Un dai eremitis plui venerâts, Volockij, al tache a predicjâ che dome un om visionari e inviât dal Diu vivent al podarà vuidâ la Russie su la strade de sô redenzion. E lu identifiche intal princip Ivan III (1462-1505), che il mont al cognossarà tant che il Teribil. Cjapant sù l’insegnament dal so gnûf conseîr spirituâl, sigûr di jessi invistît di Diu di un podê sacrâl che nissun al varès mai podût meti in discussion, Ivan III al tache a slargjâ il teritori de Moscovie. Tant par scomençâ, intal 1472 al maride la principesse bizantine Zoe, de famee impuartantone dai Paleologhis. E je le gnece dal Imperadôr bizantin, muart combatint cuintri dai turcs sui muraions de sô citât, cuant che e fo concuistade intal 1453. Une mosse politiche furbe, chestis gnocis, che a davin a Ivan la pussibilitât di presentâsi tant che il bastion de Cristianitât cuintri ducj i siei nemîs, e ancje tant che l’erêt universâl dai imperadôrs di Costantinopoli. Mosche e devente cussì la tierce Rome, e la acuile bizantine, chê cun doi cjâfs, la sô bandiere. E lui si cjape il titul di Caesar, che par rus al devente chel di Zar. E al partìs ae concuiste dal so imperi, metint sot par prime Novgorod (1478) che, insiemi cun Kiev, e rapresentave la scune de spiritualitât dai slâfs dal Orient. Tal 1480, al ferme i mongui de Orde di Aur (1480). E si vierç la gnove vie par colonizâ la plane infinide che dopo dai monts Urâi e va a colâ sul mâr dal Gjapon. ❚
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Franc lusemburghês
Il franc lusemburghês e je stade la monede dal Lusemburc dal 1848 al 1999 (fûr che intai ains dal 1940 al 1944). Il franc al è restât in circolasion fin tal 1999, quant che al e stât sostituît dal euro. Un franc al jere dividût in 100 centesims (centimes).
Storia[cambie | modifiche il codiç]
La conquiste di gran parte de Europe dall'ovest da parte de Francie napoleoniche a ia puartat une vaste circolasion dal franc frances ancjie in tal Lusemburc. L'annesion da parte dai Pais Bas in tal 1815 ai a fat deventa la monede olandes,monede dal Lusemburc. In tal 1839 al ven adottat il franc belga, che al circule in Lusemburc fin al 1842 e ancjimo dal 1848. Tra il 1842 e il 1848 il Lusemburc al dopre il tallero prussian, parceche al fas part dal Zollverein todesc.
In tal 20 dicembre 1848 il Lusemburc al comence a emetti i siei francshi, di pari valor rispet al franc belga. Il franc lusemburghes a seguì il franc belga in te Union Monetarie Latine in tal 1865, da cui il Belgjo a si separe in tal 1926. In tal 1921 a ven ristabilite l'union monetarie di Belgjo e Lusemburc, che a cunduc all'Union Economiche di Belgjo e Lusemburc del 1932. In tal 1935 il colegament tra lis dos monedes a si romp e il franc lusemburghes al ven pari a 1,25 francs del Belgjo.
In tal 26 agosto 1940 il franc del Lusemburc al ven sostituit dal Reichsmark todesc al cambio di 1 Reichsmark = 10 Francs. Il franc lusemburghes al ven ristabilit in tal 1944, ancjimo leat al valor del franc belga. In tal 1º gennaio 1999 al entre in vifgor l'euro, il cui tas di cambio irrevocabil cun il franc lusemburghes ere stat fissat il dì prime in 40,3399 francs lusemburghes. Di lì in poi il franc al reste in vigor dome come espression non decimal dall'euro, ancjie se monedes e bancnotes continuavin a iessi denominadis in francs. Par dutes lis formis di paiament «non-fisics» (trasferiments elettronics, titui, ecc.), invesit, da che date si adottò dome l'euro.
Il 1º Genar 2002, cun l'entrade in circolasion das monedes e bancnotes in euro, si vierc une fase di dople circolasion, durade fin tal 28 Fevrar 2002.
Lis vecjes monedes e bancnotes in francs ai an pierdut il valor legal il 28 Fevrar 2002.
Lis vecjes monedes podevin iessi cambiadis fin al 31 Dicembar 2004, mentri par lis bancnotes a no l'e alcun limit.
Relasions cul franc belga[cambie | modifiche il codiç]
Dal 1944 1 franc lusemburghes ere pari a 1 franc belga; dutis lis monedes avevin valor legal in ducj doi i Pais. Però, i paiaments in francs lusemburghes no erin accettats in tas buteghis dal Belgjo sia par ignorance, sia per pore che lis bancnotes non saresin statis accettadis da altris clients, sia par evita di la in bancje a cambia lis bancnotes.
Monedes[cambie | modifiche il codiç]
Lis monedes coniadis in Lusemburc a son dividudes in dos series: une dai aigns 1980 e une dai aigns 1990.
Bancnotes[cambie | modifiche il codiç]
Ancjie se in origjin a vegnivin stampadis ancjie bancnotes di 10, 20 o 50 francs, l'ultime edizion di cjiartemonde in Lusemburc a ere formade da tai di 100, 1 000 e 5 000 francs.


text:
Di daûr di chestis frascjis o cjali la situazion. Cul favôr dal scûr o cjapi la decision di tentâ une surtide. Chestis decisions par solit lis cjapi a nâs, fidantmi dal gno istint. [...]
Tag: Sporting Brugnul
#09 – Regâl di gnocis Ce bielissime fieste! Par me, antropolic e ricercjadôr di usancis di societâts antighis, al podarès sei il pont plui alt de mê cariere. Jessi presint e testemoneâ di persone il sposalizi di doi zovins in cheste tribù dal Kenya plui spierdût e inesplorât e je une robe che nissun al veve mai fat prime. Il [...]
#17 – La corse La corse e someave infinide. Saran stâts dusinte metris ma tes sôs gjambis a parevin milante. Tant plui che cori scrufuiât, cui zenoi che a rivin a fîl di nâs al val dopli. Cheste volte i colps ju à sintûts dongje, tant dongje, masse dongje. Il soflet di aiar a fîl di pel i veve fat [...]
#13 – La fieste Ce balis! Ce-pâr-di-balis! Ancje chest an mi tocje a mi. Parcè che jê e à “la riunion in Direzion”. E no si pues migo saltâle. E jo? No ao un lavôr ancje jo. E no! O stoi a russâmi, jo. Ce po! «E je ancje tô fie!» Sì mo sì, lu sai ben. Ma za l’an [...]


text:
Al è dal mês di Dicembar che nol plûf: pal amôr di Diu, o stin gjoldint zornadis bielononis, plenis di soreli e di cjalt. O vin un anticip di primevere che no vedevin di pardabon tant timp.
Però… però o vin un probleme: nol è che o podìn vê simpri zornadis plenis di soreli e di cjalt, par biel che al sedi. Un tic di ploie no larès mâl! Dopo, e je vere, nô furlans o sin simpri bogns di lamentâsi: e se al plûf parcè che al plûf, e se al è soreli parcè che al è soreli… no sin mai contents!
Ciert al è che il sut al pues puartâ cualchi probleme, soredut pe agriculture. Cemût si compuartial il timp in dì di vuê? E ce nassial di chest cambiament? O vin fat une cjacarade cun Enos Costantini, storic e responsabil editoriâl de riviste Tiere Furlane.
Ce staial sucedint al clime dal dì di vuê?
O podìn ben dî che il timp al sta cambiant, no je une novitât, lu vedìn e lu leìn dapardut. Cumò, par dî la veretât, o sin intun periodi che al plûf pôc, ma al podarès sucedi che di chi a cuindis dîs al ven fûr un temporalon e al plûf par un mês. Ce che al è sigûr, al è che il timp intai ultins agns al è cambiât, e al è plui cjalt e par plui timp.
Cemût ise la situazion in Friûl?
Intai ultins dîs agns il clime al è cambiât ancje in Friûl: prime o vevin une grande cuantitât di ploie che e jere distribuide intal cors dal an. Cumò, al sucêt simpri plui dispès che o vin sîs mês che al è biel e sut, e sîs mês li che al plûf, magari no simpri, ma in chel periodi e cole la stesse cuantitât di ploie che e colave prin in dut l’an. Stesse cuantitât di aghe ma in timps diferents, rispiet ai agns passâts.
Ce compuartial il sec pe agricolture?
O fevelìn di sec e di sut, e po magari o varìn il mês di Avrîl o di Jugn une vore ploiôs, cumò no podìn savêlu. Ciert al è che un periodi di sec cussì, al capite une volte ogni cuatri o cinc agns. Ma nol è il câs di stâ a vaî parsore. Par fortune achì o vin un sisteme di irigazion une vore valit, che al rive a fânus tignî buinis lis plantis, che di sigûr a son chês che a patissin di plui. In Friûl si fâs soredut blave, che e je une culture che no sufrìs tant il sec. E po o vin i vignâi, che cul cjalt e un clime sut di solit a fasin buine ue e di conseguence un bon vin. Tant par fevelâ di vin, une volte mi visi che il clime al jere diferent: cuant che o jeri zovin, si finive di vendemâ ae fin di Novembar. Cumò la vendeme e finìs simpri prin, ae fin di Avost o vin za finît!
Ma saraial simpri plui cjalt alore?
Ma, disìn che si sta lant vier un periodi li che al sarà plui cjalt, di sigûr. No soi jo a dîlu, ma flôr di climatolics e naturaliscj di dut il mont. Ce si puedial fâ, alore? Ben, cul cjalt par plui timp si puedin cambiâ lis culturis, e provâ a semenâ alc di gnûf. O rivaressin ancje a fâ vin in Cjargne. E je dut câs une cuintri indicazion: se la biele stagjon e dure plui a lunc, o rivìn a fâ plui robis, ma o varìn mancul cualitât. Chest par vie che, cence sbalç di temperadure, o vin mancul variazions e duncje un nivel di prodot plui omogjeni.
E lis bestiis?
No varessin di vê problemis. Lis nestris vacjis a stan miôr tal sut che tal umit! ■
Cinzia Collini
AGRICOLTURE. Sec masse sec............
Al è dal mês di Dicembar che nol plûf: pal amôr di Diu, o stin gjoldint zornadis bielononis, plenis di soreli e di cjalt. O vin un anticip di primevere che no vedevin di pardabon tant timp.


text:
Il cjoc e il condomini
In chê volte dal taramot un cjoc al jere daûr a vierzi il porton dal condomini propit cuant che e je rivade la prime scosse e dut al à scomençât a tremâ.
Alore lui: «Miracul, miracul, o ai metût in moto il condomini!»
Sant Antoni di Glemone
Un contadin di Glemone che al jere daûr a arâ tal cjamp al veve i bûs che no volevin savênt di lâ indenant. Alore al à dit: «Sant Antoni di Glemone, fasimi lâ indenant i bûs!» Cussì par dôs voltis, ma chei si ustinavin, cundut achel, a no dâ un pas.
Alore l’om al à dit: «Sant Antoni di Padue fasimi lâ indenant i bûs…»
e chei a son partîts di buride.
«Ve ca» dissal il contadin «domandait un plasê a un paisan…»
Lôr a son in doi…
Al è sul imbrunî. Doi di lôr a stan lant par une strade cuant che ti viodin vignîur incuintri altris doi cuntune muse di pôc di bon.
Al dîs un a di chel altri: «Al sarà miôr che o cambiin strade par gjavâsi di chei doi che nus vegnin incuintri.»
«Parcè, âstu pôre? Se nus tachin o sin bogns di difindisi…»
«Jo no ai pôre, ma il fat al è che lôr a son in doi e noaltris o sin di bessôi…»
CUATRI RIDADIS............
Il cjoc e il condomini


text:
Il passaç dal pinsîr unic, chel che ur plaseve tant ai comuniscj, ae marcje uniche si fâs intun lamp. Se po dopo il discors al ven fûr intune fiere dal vin, al è ancjemò plui facil. Cussì la Serrachiani e à decidût di bot che par fâ publicitât al nestri vin si dovarà doprâ la etichete Friuli Venezia Giulia. Al è dibant tornâ a ripeti chê e simpri chê: dome un stupidat al pues pensâ che al sedi un “brand”, cemût che lu clamin i tecnics de comunicazion, che al funzione, che al fâs scjas. No si rive a pronunziâ, al è masse lunc, nol ten cont dal teritori. Duncje al è falât.
Ma cuant che si dîs jessi testarts: dut al à di jessi etichetât tant che “regjonâl”, cun jenfri chê peraule Giulia. Al somee che cence di chê no si rivi a fâ nuie, piês di une medisine pal mâl di cûr.
A saran contents chei che a fasin lis butiliis, anzit i butilions, parcè che a saran i unics contignidôrs dulà che si podarà picjâ sù dutis lis scritis par segnâ il non e di dulà che al ven il vin.
Va ben pe Serracchiani che di vin e cognòs dome chel roman, ma un Shaurli che al è stât sindic di Faedis, cun ce coragjo si presential te ostarie dal so paîs a domandâ un tai? Pardabon crodêso che al ordeni un Verduç Fvg? O che il non dal Picolit al deventi plui vivarôs cu la zonte de gnove scrite?
A son dutis balis, parcè che nissun al mont al crodarà mai che tal puart di Triest si tiri sù un vignâl, ma a Debora e compagnie dut chest nol interesse: par lôr, al conte dome che si feveli di une regjon uniche.
Le àn tal cjâf, e si clame cjoche ideologjiche. ❚
L’om di Buri
Il vignâl dal Pd tal puart di Triest............
Il passaç dal pinsîr unic, chel che ur plaseve tant ai comuniscj, ae marcje uniche si fâs intun lamp. Se po dopo il discors al ven fûr intune fiere dal vin, al è ancjemò plui facil. Cussì la Serrachiani e à decidût di bot che par fâ publicitât al nestri vin si dovarà doprâ la etichete Friuli Venezia Giulia. Al è dibant tornâ a ripeti chê e simpri chê: dome un stupidat al pues pensâ che al sedi un “brand”, cemût che lu clamin i tecnics de comunicazion, che al funzione, che al fâs scjas. No si rive a pronunziâ, al è masse lunc, nol ten cont dal teritori. Duncje al è falât.


text:
La citât
Cemût movisi tra lis propuestis di Friuli DOC
Tra palaçs signorîi, stradis elegantis e placis bielis tant zoiis, Udin e je pronte a ufrîus lis deliziis dal so teritori. Scuvierzêt in cheste pagjine ce che i lûcs principâi de fieste us proponin.
Place Libertât – Place Contarene (Piazza Libertà)
La place, simbul de citât, e je la sede de inaugurazion, dal spetacul di danze e dal conciert finâl dal rapper Shade
Loze dal Lionel (Loggia del Lionello)
E ospite lis cunvignis principâls, i incuintris su lis biodiversitâts contadinis, laboratoris par fruts, cercis vuidadis di prodots tipics tant che il persut di San Denêl, il formadi Montâs, il vueli extravergjin di ulive e lis biris artesanâls furlanis
Marcjât Vieri (Via Mercatovecchio)
La zone principâl di Udin e je dedicade al artesanât: culì a son bancuts di esposizion e di vendite di creazions di ceramiche e di len, di specialitâts agroalimentârs, e ancje i Artigian-lab, laboratoris e dimostrazions pai adults e pai fruts dai mistîrs
Cort Morpurgo e Sale Valle (Corte Morpurgo e Sala Valle)
Dentri di cheste cort splendide tancj apontaments, incuintris, esibizions di show cooking, cercis vuidadis e laboratoris par fruts; cun di plui, te Sale Valle, la Enoteche regjonâl e propon vins de regjon DOC e DOCG, conseâts de Associazione Italiana Sommellier
Oraris Enoteche Regjonâl
La Enoteche regjonâl e vierzarà joibe ai 8 di Setembar aes 17.30 e e sierarà domenie ai 11 di Setembar aes 21.00
Place dal Domo (Piazza Duomo)
Par tradizion e je il puest dulà che si cjatin i savôrs de cusine de Cjargne: dai grassins ai formadis, dai prins plats ai dolçs, de bire ai distilâts. In place dal Domo al è ancje pussibil cognossi il mistîr dal casâr midiant di dimostrazions e di laboratoris par fruts
Place Venerio – Place dai Lens (Piazza Venerio)
Dulà cerçâ la cusine di mâr e bufulutis, ma ancje prins gustôs, gulasch di cenglâr, frico di coce e ricetis deliziosis cui piruçs
Place XX di Setembar – Place dai Grans (Piazza XX Settembre)
In cheste place si puedin gjoldi i gnocs di Godie, plats cun salvadi e cunin, il frico cu la polente, lis pomulutis di bosc di Atimis e i cais deliziôs di Trivignan
Plaçâl dal Ospedâl Vieri (Largo Ospedale Vecchio)
Culì si cjatin lis propuestis de gastronomie dal Cjanâl dal Fier e de Valcjanâl: dai gnocs di ciespis al sghinc, dal persut cuet a foncs e polente
Vie Aquilee – Borc d’Olee (Via Aquileia)
La strade e je dedicade ae raze bovine Beletade furlane (Pezzata rossa del Friuli) e aes specialitâts di pes di Triest; cun di plui, si cjatin lis propuestis gastronomichis gustosis de Pro Loco Città di Udine, chês dai esercizis comerciâi e dai artesans dal borc, e i bancuts de Stirie cui siei plats tipics
Place Matteotti – Place des Jerbis (Piazza Matteotti)
La place plui elegante di Udin e ospite i prodots cu la marche IO SONO FRIULI VENEZIA GIULIA
Plaçâl de Patrie dal Friûl (Piazzale Patria del Friuli)
Di là dal panorame, te rive sù dal Cjistiel si cjatin i prodots e lis ricetis des culinis furlanis, lis specialitâts di taur e di bufal al spêt
Vie Vittorio Veneto (Via Vittorio Veneto)
Tra i palaçs storics di cheste biele strade dal centri e je la mostre marcjât “Friuli in fiore” là che la nature e je protagoniste, tra plantis di ogni gjenar, droghis, lidrîs, robis pal zardin, artesanât in tiessût e in materiâi naturâi
Borc di Sant Cristoful (Piazza San Cristoforo)
Al è di visitâ par cerçâ la luianie e la purcite, il frit di pes, lis verduris fritis o lis fritulis di miluç
Vie Stringher – Contrade di Sante Marie dai Batûts e vie Savorgnane (Via Stringher e via Savorgnana)
A ospitin i bancuts che a àn a ce fâ cu la apiculture, chei dai vins des Vals dal Nadison e dal VeroAmaro Favero
Vie Paolo Sarpi – Contrade di Sant Pieri martar e galarie Tina Modotti (Via Paolo Sarpi e galleria Tina Modotti)
Sede de mostre dai foncs e des jerbis spontaniis par cure de associazion Micologia e Botanica Udinese
Orari de Mostre dai Foncs
La mostre dai foncs e vierzarà sabide ai 10 di Setembar aes 12.00 e si sierarà domenie ai 11 aes 20.00
Via Manin
La Società Filologica Friulana ospita la mostra "Scarpez da Cjargne" di Dina Della Schiava e Chiara Banelli
Mostra "Scarpez da Cjargne"
Cjanive de Filologjiche, ingresso da via Manin 18/a
6-11 settembre 2022
Orario di apertura: 10.00 - 12.30 e 15.30 - 18.00
6-11 settembre 2022
Orario di apertura: 10.00 - 12.30 e 15.30 - 18.00


text:
E je int che si cjate a jessi furlane ma nassude e cressude a miârs di chilometris di chenti:
e che il Friûl lu cognòs dome in gracie des contis dai vons, dai paris, des fotografis, de lenghe, o che adiriture no lu cognòs propit par nuie. A son furlans che o di rif o di raf a vegnin simpri a fâ i conts, prin o dopo, cu la lor identitât: e se a vivin in puescj dulà che la fortunedi une volte si è mudade vuê in pore e insigurece, prin di dut economiche, tant che in Argjentine, dispès ur capite di sintisi dome “libars di scugnî tornâ”.
NO DOME BUTUI DI ROSE_ Ve chì alore che la identitât si displee di gnûf intal so teritori di divignince: ma no son ducj butui di rose cuant che un furlan al torne a cjase… Anzit, al è dificil che chescj furlans di seconde, tierce o parfin cuarte gjenerazion: al è un mistîr no simpri masse biel chel di “chei che a tornin”. A menin vitis a tirâ indevant: soredut al inizi, ma no molin e la lôr ativitât, il lôr savê, la lôr capacitât a vegnin fûr un pôc a la volte, planc, cuiets ma inesorabii. Tal zîr di cualchi an, a tornin a jessi protagoniscj: magari a fasin fature a imparâ il furlan, o a strissinin un talian che al pant ancjemò l’acent spagnûl, ma i argjentins a son la ponte di chel “iceberg” che e je l’ondade migratorie al contrari. A son e a vuelin restâ in Friûl, cheste volte: ancje se lis olmis de nostalgjie ju sburtaressin a tornâ dulà che la prime onde de storie ju veve sgnacâts.
TINDINCE INVERTIDE DI 30 AGNS_ Al semearès che si trati di robis che a stan capitant cumò, intai ultim agns. Invezit al è scuasit di 30 agns che si è inviertide la tindince. De France, de Gjermanie, de Svuizare in tancj a son tornâts subit daspò dal taramot: e planc planc la voie di tornâ e je stade simpri plui clare ancje inte Americhe dal Sud, tant che a dimostrin i studis dal massim espert de materie, il ricercjadôr argjentin-furlan Javier Pablo Grossutti che adun
cul gjeograf Francesco Micelli al à realizât tai ultims agns une mapadure une vore significative des migrazions furlanis.
Chei che a vuelin savê dulà che a son finîts tal mont i abitants di Tavagnà, Puçui, Tumieç, parfin i roseans e i comelianòts, al à di lâ a scandaiâ i siei tancj lavôrs. Grossutti, laureât in siencis politichis a Buenos Aires tal 1990, ma antropolic di scusse buinonone, al à studiât ancje il fenomen contrari, ven a stâi ad esempli “L’emigrazione argentina in Friuli” o soredut “I rientri in Friuli da Argentina, Brasile, Uruguay e Venezuela” intal periodi dal 1989 al 1994.
Cui che al vûl savê di plui su “chei che a tornin” al po cirîlu lì, in chest test une vore biel editât dal Ermi tal 1997. E je une altre iniziative che e po judâ a recuperâ cheste memorie. Dal 1996 e je nassude difat une associazion culturâl, “La Clape Friûl dal Mont”, che e je chê che e met dongje i emigrants tornâts in Friûl, e che sul sît www.clape.it e à scomençât a inserì storiis no di chei che a son lâts ator pal mont a cirî fortune, ma di chei che la fortune le an cjatade tornant chenti.
E cussì o podìn lâ a viodi vite e maraveis di trê Lucianos, che a son rivâts a cjatâ un troi par vê culì la possibilitât di cjatâsi di gnûf a cjase: il scultôr Luciano Spizzo, svuizar di Trep, il compositôr Luciano Turato, piemontês di Buje, e il pitôr Luciano Filaferro, cuntun cognon che ancje in Australie al mostrarès la divignince di Mueç. Al sarès biel che a chestis storiis si podessin zontâ dutis chês di chei che a an cjatade di gnûf l’Americhe a cjase lôr. O magari di chei che la lôr tiere no ur à ancjemò dât chel bon acet che a speravin. La storie di “chei che a tornin” e à juste scomen@at scomençat a scrivisi; e par sigûr e je une di chês storiis che al vâl la pene di contâ.
Chei che a torninWalter Tomada
E je int che si cjate a jessi furlane ma nassude e cressude a miârs di chilometris di chenti:


text:
Raffaele Serafini,
Contis sot spirt,
Societât Filologjiche Furlane,
Pasian di Prât, 2017
«Chest nol è un libri. Chest a son doi libris. Se us covente un libri di contis, nome un libri di contis, o vês di lei lis dîs storiis daûr di chestis riis, intituladis cul non dal personaç che lis anime. No podaran plasêus dutis: a son di gjenars leteraris diferents, ancje se il stîl di scrivi al è simpri chel».
Fermìnsi culì, o vin dit ancje masse. Ai letôrs ur consearès di no leile la pagjine cinc, “prime di scomençâ”: e je vonde la citazion chi parsore. Miôr no pierdi lis sorpresis de leture. Par vie che ogni protagonist des dîs storiis al fasarà sunâ un campanel inte memorie di cui che lis lei: ma chest no isal…? Nol fasial vignî iniment chel…? Po ben, sì, al è propit chel. La conferme si le cjate aes pagjinis 141-155. Simpri che un nol si sedi stufât di spietâ e nol si sedi butât a cirî la sô copie di “Friuli uomini e tempi” di pre Josef Marchet o ben il Dizionari biografic dai furlans. E alore sì che si pues lei ancje la pagjine 5 e capî chê facende dal secont libri.
La fantasie, dal sigûr, no i mancje a Serafini. Esemplis: il carabinîr teron che al fevele un furlan culis consonantis doplis; lis verzis bocognis cun dentri orghins umans; il banchîr che al zonte un zero al interès dal 1% e che al à non Zonti Zero e vie indevant.
Ma, in plui de fantasie, daûr di cheste scriture, al è dut un lavoron di documentazion, storiche, gjeografiche, antropologjiche, folcloristiche (sbilfs, guriuts, krampus, aganis, tatzelwurm…), informatiche, zoologjiche, musicâl, economiche e, parfin, filosofiche. No par nuie il libri si pues doprâlu ancje tant che strument di ricercje e test di n… ops, o stavi par pandi il segret dal libri numar doi. Alore o zonti dome che i(l) libri(s) a(l) è (son) ancje un omaç a Federico Tavan, il nestri poete maledet, che la culture furlane no pues dismenteâ mai. E Rafaêl al à ancje une propueste une vore interessante in cheste direzion.
Stramertât il premi San Simon dal 2017 par cheste opare che e vierç tantis stradis e tantis curiositâts. Bon di chel che no i à vignude sù chê di tirâ dentri ancje cualchi contecuntâr! Parcè che Checo Pan, Londar Sberlon, Meni Fari, Lussia no àn nuie a ce fâ cun Contecurte. No mo? ❚
Laurin Zuan Nardin
I LIBRIS SIMPRI BOGNS. Lis contis sot spirt dal ostîr di Contecurte............
Raffaele Serafini,


text:
Aquilee: museu Archeologjic
Home Trois Troi Furlan Prime tape Aquilee Foto 8
Aquileia - Aiello
Il Museu, fondât intal 1882 cun sede inte ex vile Cassis al cjape dentri undis salis di esposizion e tor ator al à un magnific zardin cun grancj puartis che a fasin di lapidari, dulà che sot chei si vierzin lis jentradis dai magazens e de salute là che e je sistemade la barcje romane cjatade in mâr fûr di Grau intal 1996.
I reperts si puedin riferî in ordin cronologjic al periodi cjapât dentri plui o mancul tra la fin dal II sec. p. di C. e l'IV d. di C.; la plui part e ven di Aquilee, il rest dal teritori dongje.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Showing 1–16 of 31 results
-
16,00 €
di ALESSANDRA KERSEVAN e GIANCARLO VELLISCIG Un lavôr zaromai “storic”, che al à compagnât gjenerazions di fruts furlans. Librut e CD a proponin cjançons e filastrocjis…
-
12,50 €
BIELIS E BRUTIS DAL FRIÛL DI MIEÇ di DANIELA MORGANTE e GIULIANA ROSSI Contadins, feminis, fruts che a àn vivût intal Friûl di une volte a…
-
13,00 €
di RUDYARD KIPLING Traduzioni e illustrazioni / Traduzions e ilustrazions: FRANCESCA GREGORICCHIO Opare uniche tal so gjenar: lis plui bielis storiis di Kipling sui animâi…
-
12,00 €
di MARISA SCUNTARO Chest al è un piçul viaç jenfri i sunôrs presints inte nestre regjon siore di lenghis e culturis diferentis, jenfri lis…
-
13,00 €
di SANDRI CARROZZO Chest dizionari al è nassût tant che materiâl didatic in cors di furlan di nivel base: al è stât fat par…
-
30,00 €
di FRANCESCA GREGORICCHIO La golaine complete FAMEIS (1 – Mê mari e fâs il marangon; 2 – Cjapâsi a bracecuel; 3 – Vanilie…
-
8,00 €
di FRANCESCA GREGORICCHIO Loreta e à une famee che e pararès un pôc strambe. Ma ce isal di stramp tal vê une mari che…
-
8,00 €
di FRANCESCA GREGORICCHIO Dino al à doi fradis e une sûr, un nono e une none, dodis gjats e une cjice. Ma al à…
-
8,00 €
di FRANCESCA GREGORICCHIO Une famee dome di feminis, cuntune none bisse che e vîf te dispense e une none che e cusine di continui.…
-
8,00 €
di FRANCESCA GREGORICCHIO Isal pussibil meti dongje une famee di int che no je nassude des stessis bandis, che no fevele la stesse lenghe…
-
8,00 €
di FRANCESCA GREGORICCHIO Crodêso che une frute cui zenoi scussâts parcè che i plâs zuiâ no dome cu lis pipinis e sedi une frute…
-
8,00 €
di FRANCESCA GREGORICCHIO Un avocat e un grafic che a lavorin te stesse cjase, là che a vivin cuntun nono avilît e che nol…
-
10,00 €
di ANNA PASSERELLI e MONICA PERON Un percorso bifacciale, colorato, divertente e realizzato con materiali diversi, sulla strada della conoscenza di Giobatta Tiepolo, della sua…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…


text:
Ancje chest an il circul pes malatiis inflamatoris intestinâls al à assegnât un ricognossiment ai puescj che in Slovenie a an i gabinets publics plui in ordin. Vie pal an i socis dal circul a an vuidât su passe 4000 chilometris di stradis e fat une valutazion sul puest in 158 gabinets publics atôr pe Slovenie. Cui ch’al à la lôr malatie al scuen lâ tal gabinet ancje trente voltis par dì; par chest a scuegnin vê simpri svelt e sot man un aces a un gabinet. Di 13 agns a dan un judizi sui gabinets tai Comuns citât, tai Comuns plui piçui e tes stazions di servizi dilunc des autostradis. Daspò une comission e valute pal circul la acessibilitât, la segnalazion dal punt di aces, l’ordin, il numar di servizis, i servizis par personis cun difarente abilitât, la dotazion e i materiâls igjienics.
◆ Sintude la comission, chest an il circul al à assegnât i premis pai gabinets plui in ordin de Slovenie pal 2021.
◆ Il prin premi al è lât a Ptuj te categorie des Comuns Citât e a Krško te categorie dai Comuns plui piçui. Tra lis stazions par fâ benzine il miôr judizi e il prin premi lu à vût la stazion Petrol di Mlaka, lant viers la Italie. Un grant miorament te “graduatorie” lu an fat la citât di Murska Sobota e lis localitâts di Piran, Rogaška Slatina e Laško.
◆ Par cuintri, a van ricognossiments ancje aes localitâts che a an inmò di dâi sot tal mantignî i servizis publics. A chês che a scuegnin lavorâ pardabon cetant il circul al dà un scovet. Tra i Comuns citât lu à vût Nova Gorica, tra i Comuns plui piçui Vrhnika e tra lis stazions di servizi par fâ benzine OMV Lukovica, lant viers Lubiane.
◆ La comission e note che in cetancj puescj no son gabinets pes personis suntune carocele, ma dome par oms e feminis e che di cetantis bandis no si pues cuant che il gabinet al è stât netât.
◆ Cetancj gabinets a son daûr paiament e par chest no si rive a jentrâ ae sclete. Tal 2016 il circul al à burît fûr une app par telefonuts Najbližji WC che e jude lis personis a cjatâ il gabinet public viert logât plui dongje. Cualchidun ch’al rasone masse ae sclete al pues ridi di ce che al miore la vite di cetantis personis. ❚
A Ptuj e Krško i gabinets publics plui in ordinLuciano Lister
Ancje chest an il circul pes malatiis inflamatoris intestinâls al à assegnât un ricognossiment ai puescj che in Slovenie a an i gabinets publics plui in ordin. Vie pal an i socis dal circul a an vuidât su passe 4000 chilometris di stradis e fat une valutazion sul puest in 158 gabinets publics atôr pe Slovenie. Cui ch’al à la lôr malatie al scuen lâ tal gabinet ancje trente voltis par dì; par chest a scuegnin vê simpri svelt e sot man un aces a un gabinet. Di 13 agns a dan un judizi sui gabinets tai Comuns citât, tai Comuns plui piçui e tes stazions di servizi dilunc des autostradis. Daspò une comission e valute pal circul la acessibilitât, la segnalazion dal punt di aces, l’ordin, il numar di servizis, i servizis par personis cun difarente abilitât, la dotazion e i materiâls igjienics.


text:
La letare ai Efesins
Cheste vore, che le àn simpri dite di Pauli, e je tal mac des letaris “de presonie” par vie che Pauli al è presentât tant che il “presonîr dal Signôr”, incjadenât pal vanzeli (3,1; 4,1; 6,20). I scrupui su l’autenticitât di cheste letare, ch’e à colegance cun chê mandade ai cristians di Colossis, a saltin fûr pal fat ch’al semee che nol vedi mai cognossût ni visitât i cristians di Efeso, cu la cuâl che in altris letaris si lei ch’al à sostât un pieç in chê citât. E ancje la lenghe, il stîl e il contignût no son propit chei che si cjatiju tes letaris ch’a passin par autentichis. Nancje la direzion no je sigure, che di fat cualchi manoscrit antîc e impuartant al salte “ai cristians ch’a son in Efeso”. Pa la cuâl si pò scrupulâ che cheste letare le vedi mandade un dissepul di Pauli a lis Glesiis de Asie che si ricognossin tal çoc di Efeso, par memoreâur l’insegnament tradizionâl dal apuestul.
La letare si vierç, dopo dal salût, cuntune cjante di benedizion là che si presente il plan de salvece di Diu, pandût e puartât al colm in Crist Gjesù (1,3-14). Si insede culì la preiere ch’e vierç la prime part, dutrinâl. I cristians, in fuarce de fede e dal batisim, a componin il cuarp di Crist, la Glesie, là che si son dâts dongje doi grops: ebreus e paians. Chest disen di Diu, o misteri, al è palesât adimplen tal vanzeli e si fâs dì par dì te Glesie (1,15-3,21). La seconde part de letare, pratiche, e tire lis conseguencis di ce ch’al vûl dî lâ daûr di Crist. I cristians a àn di vivi te unitât de stesse fede e dal unic batisim; a fasin chel cuarp che Crist al è il so cjâf, risultive de vite e di unitât. Il progjet di vite cristiane, ch’al diven dal impegn dal batisim, al è splanât tune schirie di dovês di metiju in pratiche in dutis lis condizions tant di famee che di societât (4,1-6,20). La letare si siere cuntun piç di racomandazions e cul salût (6,21-24).
La letare ai Efesins e va une vore ben par capî cemût che Pauli al à disvuluçade la sô dutrine su la Glesie, cuarp di Crist, là che si palese e che si met in vore il disen o misteri de salvece a pro di ducj i oms.


text:
Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Բալդասարե Գալուպպի; Бaлдacape Гaлyпи; Baldassare Galuppi; Baldassare Galuppi; バルダッサーレ・ガルッピ; بالداسار جالوبى; Бaлbдaccape Ґaлyппi; Balthasar Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; בלדאסארה גאלופי; Baldassare Galuppi; Mπaλvtaσάpe Γkaλoύπι; Бaлbдacapэ Гaлyпi; Baldassare Galuppi; Baldassare Galuppi; Baldassare Galuppi; Бaлbдaccape Гaлyппи; Baldassare Galuppi; Baldasâr Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; Baldassare Galuppi; بالداساره گالوپی; Baldassare Galuppi; بالداسار غالوبي; Baldassare Galuppi; Baldassare Galuppi; compositor italiano; ইতালীয় সঙ্গীত রচয়িতা; itáliai karmester, zeneszerző; Itaalia helilooja; Italian composer (1706-1785); compositor italià; italský hudební skladatel; italienischer Komponist; compositor italiano; Italian composer; ملحن إيطالي; иTaлиaHckи koMпoзиTop; compositeur et organiste italien; compozitor italian; ヴェネツィアの作曲家; compositor italiano; włoski (wenecki) kompozytor; compositore e organista italiano; italiensk organist og komponist; italiensk organist og komponist; Italiaans componist (1706-1785); kompozitor italian; Italiana kompozisto; מלחין איטלקי; italialainen säveltäjä; compositor italiano; Italian composer; Itaλός σuvθέtnς; cyfansoddwr a aned yn 1706; Baldassarre Galuppi; Baldassarre, detto il Buranello Galuppi; Baldassarre Galuppi; Baldassarre, detto il Buranello Galuppi; Baldassarre, detto il Buranello Galuppi; Baldassarre Galuppi; Гaлyппи, БaлbTaзap; Гaлyппи, БaлTaзap; БaлbTaзap Гaлyппи; Гaлyппи БaлbTaзap; Гaлyппи Бaлbдaccape; Гaлyппи Б.; Baldassarre Galuppi; Il Buranello; Baldissara Galuppi; Baldassaro Galuppi; Baldassarre, detto il Buranello Galuppi; Baldassarre, detto il Buranello Galuppi; ガルッピ; Ageo Liteo; il Buranello; Гaлyппi; Baldassarre, detto il Buranello Galuppi; איל בוראנלו; Il Buranello; Il Buranello; Baldassarre Galuppi; Baldassarre, detto il Buranello Galuppi; Baldassarre, detto il Buranello Galuppi; Buranello; il Buranello; Baldassarre Gallupi; Il Buranello; Buranelli; Baldassarre Galluppi; Baldassarre Buranelli; Buranello; Balthasar Galuppius
Subcategories
This category has the following 3 subcategories, out of 3 total.
Pages in category "Baldassare Galuppi"
This category contains only the following page.


text:
Il diari
Il diari al è un gjornâl free press (ven a stâi dât fûr gratis) dut par furlan, direzût di Mauro Tosoni.
Il prin numar da Il diari al è stât dât fûr ai 9 di Novembar dal 2006. Pai prins timps il gjornâl al jes une volte par mês, ma al è in progjet di aumentâ la frecuence. I argoments tratâts a son variis, des gnovis fin ae cronache e ae culture, cence dismenteâ il sport e lis opinions dai personaçs plui in viste dal Friûl. Il diari al è produsût cul jutori de Regjon Friûl Vignesie Julie e al ven distribuît a gratis tes Provinciis di Udin, Gurize e Pordenon. Dal secont numar al è ancje pussibil comprâlu tes ediculis al presit simbolic di 20 centesims.
La tiradure dal prin numar e je stade di 12.000 copiis.


text:
La nestre “cuintristorie” de prime Vuere Mondiâl. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Lis storiis che la retoriche dai Stâts nazionâi no à mai contât. 8e pontade
Oswald Überegger, un dai storics contemporanis di lenghe todescje plui atents a sgarfâ fûr informazions su di une storie intindude plui tant che sudôr e sanc dai popui che tant che apologjie dai potents, o orgasmiche esaltazion dai gjenerâi e des bataiis, nus à di pôc regalât un studi cetant biel e sistematic su lis atrocitâts fatis vie pe grande vuere dai esercits che a combatevin in Europe. Te sô introduzion, nus ricuarde che la storie de violence inte prime vuere mondiâl – intindude tant che storie de violazion dal dirit dai popui, dal dirit consuetudinari o, plui in gjenerâl, intes formis di vuere civîl, maçalizis, deportazions, violencis, lavôr sfuarçât – par masse timp no je stade di nissun interès ni public ni sientific. Bisugne spietâ il principi dai agns Novante dal secul a pene finît par cjatâ autôrs europeans tant che John Horne e Alan Kramer, che si son ocupâts in particolâr di ce che i todescs a àn fat in Belgjiche e in France. Un at coragjos e seri, cun tant di dâts, di nons e di responsabilitâts. A son po dopo rivâts i studis su ce che a àn fat i rus dal zar in Galizie. Dimostrant che daspò i grancj maçalizis di Charleroi, de Marne, di Tannenberg, de Masurie, a forin adiriture i plui alts cuadris militârs a incoragjâ i soldâts a cjapâsi cualchi sodisfazion cu lis feminis di chês regjons. Lis lôr oparis a son stadis tradusudis intes lenghis principâls dal mont dome tai prins agns dal Doi mil, e a àn fat scaturî dute une schirie straordenarie di altris aprofondiments, puartâts indevant in chescj ultins agns dai storics plui zovins e inovatîfs dal moment. Mi à plasût cjalâ cun grande atenzion la bibliografie che Überegger al à preparât. Si trate di un elenc di monografiis che al fas pôre: libris vignûts fûr a scomençâ dal 2001 a Baden Baden, Londre, Bruxelles, Munic, New York, Viene, Parîs. E o podarès lâ indevant cirint jenfri une bibliografie lungje plui di vincj pagjinis. Centenârs di titui, un plui dûr e fuart di chel altri, come “Il stupri de Belgjiche”; o ancjemò “Vuere Etniche”; o “Lis atrocitâts dai Todescs”. E la bibliografie taliane? Là sono i studiôs preparâts tes universitâts nostranis? Pôcs, ancje se une vore biei, i lôr aprofondiments, e ducj in cuintritindince, ma in particolâr cuasi ducj contignûts intun sôl libri, chel curât di I. Basso Ermacora su “La memorie de Grande Vuere”, vignût fûr a Udin tal 2001, là che si cjatin contribûts impuartantons come chel di B. Bianchi su lis violencis cuintri la popolazion civîl, e chel di P. Svoljsak su la soference de “Popolazion civîl de Slovenie ocupade”. Un libri duncje. Dome un libri, un sôl, su chest teme che invezit al pâr une vore impuartant par meti in evidence il vêr sens ultin e finâl de ideologjie che e steve ae base de grande vuere: il spirt nazionalistic esasperât. E je vere: la Italie e fo probabilmentri la prime nazion (al sarès miôr dî il prin stât) a domandâ di vierzi une comission di inchieste inmaneade – atenzion al non, che al è dut un program – dal “Ufficio Tecnico di Propaganda Nazionale”. Il lavôr al fo dal sigûr straordenari, detaiât, onest e precîs, stant che al fo sierât intal zîr di une desene di zornadis: e di fat, la Comission si è riunide ai cuatri di Novembar dal 1918, zornade simboliche de gloriose Vitorie, e ai cutuardis di Novembar dal stes an e à sierât i siei lavôrs! Ce session fadiose! Il titul al è emblematic: “Il martirio delle terre invase”. Là che si cjapin in esempli particolâr lis violencis sessuâls cuintri lis feminis talianis par opare dai soldâts gjermanics. Ma no volarès jessi masse tendenziôs. Za cheste rubriche e puce di cuintristorie, e duncje cualchi benpensant, cualchi “anime biele” ispirade di sintiments patriotics fedêi ae bandiere dal tricolôr e podarès simpri ricuardânus che jenfri il 1920 e il 1921 la preseade “Reale Commissione d’Inchiesta” e à produsût in doi agns siet volums di ricercjis, e che il cuart volum al à un cjapitul che si intitule nuie mancul che “Delitti contro l’onore femminile”. Clâr che a son esponûts dome i câs di feminis talianis violadis dai Bosgnacs, dai Cravuats, dai Slovens, dai Ongjarês, chê marmaie barbariche “muche e cruche” che fin dai timps de glorie di Rome e de sô civiltât lusinte e veve smaniât par bevi il sanc dal popul latin. Feminis talianis, fiis, maris, sûrs, cjar di becjarie di chê rabie todescje o sclave che e cirive di svindicâsi cun viliacarie cuintri lis feminis di chei oms che a combatevin intes trinceis. E al è clâr che il rapuart al finìs cuntune precise domande di risarciment finanziari. Velu li, dut il probleme. Cun dute onestât, no soi rivât a cjatâ fûr nissun libri che al fevelàs de violence fate dai francês in Alsazie o, tal nestri câs, dai talians in Friûl. Al contrari, la documentazion su ce che i “nemîs” a àn fat a Cividât, a Trep, a Remanzâs, a Codroip, e je vivarose, in gracie de documentazion tirade dongje – e a la svelte – dal stât maiôr talian tal 1918. Câs trements, dome di condanâ. Ma, par ecuitât storiche, e par rivâ a comprendi miôr la culture de vuere, cussì tant celebrade in chescj mês, bisugnarès vierzi ancje chel altri cjapitul, dut di scrivi, dismenteât tai tancj scansei de vergogne che aromai a stropin l’archivi de storie dal stât talian. Che nus conte di ce che lis feminis a àn patît par colpe dai “regnicui”. Bisugnarès fâ un censiment dai tancj diaris dai predis de Valcjanâl, o di chei des Vals dal Nadison e vie dilunc fin a Cjaurêt, e a la aghe dal Lusinç. Vierzi i archivis parochiâi. Parcè che al è clâr che nissune comission di inchieste e à mai intervistadis lis feminis di chei paîs che a jerin Austrie fin tal 1919 e dopo a son deventâts talians. Cuissà mai ce che al sarès vignût fûr. Il brâf predi di Ugovizze, pre Mario Gariup, tal so studi su la Valcjanâl jenfri lis dôs vueris, vignût fûr bielzà tal 1993 ma cence scjas – anzit, cuasi taponât de storiografie uficiâl -, al puarte une documentazion impuartantone. Al ricuarde par esempli lis peraulis dal tenent gjenerâl Piacentini, comandant de seconde armade, che ai nûf di Avost dal 1916 si glorie che chel al è il moment di fâ valê “la qualità della nostra razza”. Une afermazion che e fas vignî i sgrisui. Ise stade o no une intenzion volontarie di inseminazion de raze taliane doprant la violence su lis feminis dai paîs ocupâts di bande taliane? Dificil pensâ che il soldât talian al sedi stât diferent di ducj chei altris, ancje se te imagjinazion popolâr al ven simpri piturât tant che un bonpaston che al odee la vuere e al à miôr sunâ il mandulin e mangjâ i macarons. Il rivuart des feminis a fevelâ di cierts argoments, la reticence dal esercit vincidôr, la vergogne des fameis, il ricat dal gnûf stât tai confronts dai gnûfs sudits al à taponât chel trement “stupri etnic” che cualchi storic coragjôs al varès di cjapâ in serie considerazion par un cuadri plui onest e obietîf di chest altri episodi vergognôs e disuman che la nestre storie Patrie e à vût di subî di bande dal imperialisim talian. ❚
Angelo Floramo


text:
Si è davuelte a Udin lì dal cine Visionario, dai 23 ai 26 di Novembar stâts, la seconde edizion de “Mostre dal Cine – Festival dal Cine European in tes Lenghis Mancul Pandudis”, organizade dal CEC cul finanziament de ARLeF, de Provincie e dal Comun di Udin e de Universitât dal Friûl. L’intindiment de manifestazion, che si ten ogni doi agns inte suaze dal “Progjet Cine” e di “Suns Sclesis di Europe”, al è chel di promovi il cine european intes lenghis di minorance e di mêti in contat tra di lôr autôrs e produtôrs. Un obietîf che al à za dât bogns risultâts te edizion dal 2009 e che tal 2011 al à confermât i preseaments cu la presentazion di luncmetraçs e curtmetraçs, vignûts di ben siet nazions europeanis (Galizie, Catalogne, Paîs Bascs, Frisie, Sardegne, Jamalie-Nenetsie e Friûl), ducj intes lôr versions origjinâls e sottitulâts in furlan par cure de Serling, Servizis Linguistics.
Grant spazi ancje ai autôrs e produtôrs che a àn fevelât cul numerôs public, contant – il dut simpri voltât par furlan – la gjenesi, il svilup e la realizazion des lôr creazions. Pe ocasion a son stâts publicâts un catalic dal festival (in furlan, talian e inglês) e il numar 10 de riviste di cine anuâl “Segnâi di lûs”.
Tra i lavôrs plui resints de nestre tiere si è fât onôr “At di dolôr” di Alberto Fasulo, che in 11 minûts al à contât la storie di un om che, intant che al pree pe fieste de Imaculade, si piert tra i siei pinsîrs e al finìs tun luna park.
Al è stât proietât ancje “Farcadice, diari di viaç. Il Friûl in Italie”, cuint documentari de serie “Farcadice”, inmaneade di Carlo Della Vedova e Luca Peresson sul teme de emigrazion furlane tal mont dedicât ae diaspore furlane dentri dai confins dal Stât talian.
I 8 minûts e 47 seconts di “L’ultin desideri” di Michele Urtamonti a àn lassât cence flât, fevelant di une scuadre di oms tirâts dentri par dâ esecuzion capitâl a un che al à cirût di gambiâ il mont e di dâ une anime aes robis. Curt di crudece, ma ancje di sperance.
Puest di rilêf pal secont episodi de serie “Felici ma Furlans”, pe regjie di Tomas Marcuzzi e Tommaso Pecile, là che i personaçs de serie televisive, cun ironie e snait, a cirin di rispuindi ae domande su ce che e sedi la felicitât secont il “stîl furlan”.
Vivarose la serade finâl, cu la proiezion dal “Gnognotrailer”, in promozion al ultin libri a fumets di Dree Venier, e il trailer di “Visins di cjase”, une comedie sureâl e psicologjiche, dai regiscji Marco Londero e Giulio Venier.
Insume, la “Mostre dal Cine” e à pandût pe seconde volte la sô ricjece di contignûts e cumò e cjale al 2013, cu la ciertece che e stâ za fasint di Udin un dai plui impuartants centris des cinematografiis intes lenghis minorizadis a nivel european.
Ilarie Colùs
CULTURE – Li dal Visionari, il festival dal cine des lenghis minorizadis............
Si è davuelte a Udin lì dal cine Visionario, dai 23 ai 26 di Novembar stâts, la seconde edizion de “Mostre dal Cine – Festival dal Cine European in tes Lenghis Mancul Pandudis”, organizade dal CEC cul finanziament de ARLeF, de Provincie e dal Comun di Udin e de Universitât dal Friûl. L’intindiment de manifestazion, che si ten ogni doi agns inte suaze dal “Progjet Cine” e di “Suns Sclesis di Europe”, al è chel di promovi il cine european intes lenghis di minorance e di mêti in contat tra di lôr autôrs e produtôrs. Un obietîf che al à za dât bogns risultâts te edizion dal 2009 e che tal 2011 al à confermât i preseaments cu la presentazion di luncmetraçs e curtmetraçs, vignûts di ben siet nazions europeanis (Galizie, Catalogne, Paîs Bascs, Frisie, Sardegne, Jamalie-Nenetsie e Friûl), ducj intes lôr versions origjinâls e sottitulâts in furlan par cure de Serling, Servizis Linguistics.


text:
Nissune rispueste. Ancje se l’apel dal president de Assemblee de Comunitât Linguistiche Furlane Markus Maurmair lu vevin firmât nuie mancul che sessante sindics – e jenfri di lôr a jerin ancje i prins citadins dai trê cjaf lûcs dal Friûl Pietro Fontanini par Udin, Alessandro Ciriani par Pordenon e Rodolfo Ziberna par Gurize – par cumò al è colât intal vueit. A jerin ducj dacuardi par domandâ al Ufici Scolastic Regjonâl di fâ ogni sfuarç par informâ e sburtâ i istitûts scolastics a doprâ lis normis di protezion dai dirits des minorancis linguistichis, che a permetaressin (se si lu domande) di ridusi il numar minim dai arlêfs che a coventin a componi lis classis di 15 a 10 intes zonis che si declarin furlanofonis.
◆ No cate cheste mobilitazion, de emanazion dal Ministeri de Istruzion no je vignude peraule par chescj aministradôrs, che a àn fat il lôr lavôr tal segnalâ i efiets negatîfs dal câl demografic su lis lôr comunitâts. Ma l’USR nol à timp o voie di resonâ cui sindics che si domandin cemût rivâ a no sierâ intîrs ples scolastics a risi di sopression, cun dut ce che al è peât a chest in fat di pierdite di puescj di vore e di identitât dai nestris paîs, dulà che sierâ la scuele al vûl dî tacâ a fâju murî.
◆ La problematiche dut câs no je dome dai paisuts. Si viôt ancje tes citâts, come che a pandin lis firmis di Fontanini, Ciriani e Ziberna: e al è incredibil che no si vueli ricori a une soluzion che e je za sot man di ben 13 agns! Di fat si cjate tes disposizions dal DPR 81/2009 che – purtrop – no son cognossudis nancje dai operadôrs dal setôr. Almancul chenti, parcè che in Venit si son inacuarts di cheste norme e cualchi Comun al à domandât di vê la deroghe sui numars minims propit pe presince sul teritori di une componente che e fevele la lenghe furlane.
◆ In Friûl, dulà che lenghe e identitât furlane a varessin di jessi part costitutive de Autonomie regjonâl, invezit, e à di jessi la Aclif a puartâ in rilêf une cuistion che no je dome une cuistion di justizie, ma che e pues jessi une vore funzionâl al nestri sisteme scolastic. Podê meti dongje classis plui piçulis al judarès ancje a stiçâ une didatiche plui inclusive, soredut là che si àn tancj arlêfs cun dibisugnis educativis particolârs o li che a son grancj flus migratoris o un alt risi di abandon de frecuence (e chest al è propit il câs des perifariis des citâts). In sumis, si larès a miorâ la scuele.
◆ Par fâlu, però, bisugnarès ricognossi che il Friûl, i furlans e il furlan a esistin: e che a àn une dignitât. Il Stât talian, almancul inte sô emanazion istituzionâl peade ae scuele, nol è ancjemò pront a fâlu. E nô, mestris, gjenitôrs, sorestants furlans sino pronts a rivendicâ il dirit dai nestris fruts di vê une scuele di cualitât e di prossimitât? O la sotanance ise za complete? ❚
La scuele furlane e vûl sorevivi: i sindics a clamin, il ministeri al tâsWalter Tomada
Nissune rispueste. Ancje se l’apel dal president de Assemblee de Comunitât Linguistiche Furlane Markus Maurmair lu vevin firmât nuie mancul che sessante sindics – e jenfri di lôr a jerin ancje i prins citadins dai trê cjaf lûcs dal Friûl Pietro Fontanini par Udin, Alessandro Ciriani par Pordenon e Rodolfo Ziberna par Gurize – par cumò al è colât intal vueit. A jerin ducj dacuardi par domandâ al Ufici Scolastic Regjonâl di fâ ogni sfuarç par informâ e sburtâ i istitûts scolastics a doprâ lis normis di protezion dai dirits des minorancis linguistichis, che a permetaressin (se si lu domande) di ridusi il numar minim dai arlêfs che a coventin a componi lis classis di 15 a 10 intes zonis che si declarin furlanofonis.


text:
Il profetisim
Il profetisim nol è une esclusive dal popul ebraic, ma in nissune religjon e in nissun popul nol à vude une funzion cussì impuartante.
Il profete (peraule di divignince greche) al è un ch’al fevele tal puest o denant di Diu. Disint che al fevele tal puest di Diu si intint meti in lûs la sô mission o clamade; disint che al fevele denant di un re o di un grant si intint meti in lûs la sô funzion politiche e sociâl; disint che al fevele denant che lis robis a sucedin si intint meti in lûs la sô capacitât di predizion dal avignî. Par solit nô o cjapìn la profezie in chest sens di predizion, che però nol è l’unic ni il fondamentâl.
Fondamentâl, intal profete, e je la sô clamade, il mes che Diu i consegne. Chest mes al pò rivâi in plui manieris: tune vision, tune ispirazion interiôr, a colp, par câs. In dute la sô vore il profete al manten dutis lis sôs cualitâts e i limits de sô umanitât, comprendude la pôre denant di une mission sproporzionade a lis sôs fuarcis. Però nol dubite mai che al è stât Diu a clamâlu e che la sô peraule e je vere e sigure. La fuarce dal profete no dipent duncje dal profete stes ma de fiducie in chel Diu che lu à sielzût.
Il profete al è partant un om ch’al à vude une esperience inmediade di Diu, ch’al à vude une rivelazion de sô santitât e dal so volê, ch’al judiche il presint e al viôt l’avignî cu la sigurece stesse di Diu e al è mandât par riclamâ i oms su la strade de ubidience e dal amôr par Diu.
O varìn alore, inte dutrine dai profetis, trê liniis di fonde ch’a son ancje la carateristiche de religjon dal VT: la trassendence e santitât di Diu, la justizie, la salvece che Diu al à preparade pal so popul e pal mont come la sô ultime rispueste.
La unicitât di Israel e sta inte sô cussience clare di un sôl Diu e te negazion di ogni altri diu. Cuintri di cheste afermazion straordinarie e sta la debolece dal om, puartât a butâsi in genoglon denant des robis creadis e a cjatâsi fûr une sigurece là che no si pò vêle. I profetis a riclamin monarchie, templi e popul su la santitât e la trassendence di Diu, l’unic ch’al merte adorât e servît, l’unic che al pò dâ la salvece ancje in cheste vite.
Come ch’a àn cussience clare de santitât di Diu, i profetis a àn cussience clare ancje de miserie morâl dal om e de sô pendence croniche al mâl e al pecjât. L’om e il popul a àn di fâ une vore continue di conversion, di cirî Diu in maniere simpri plui profonde e sclete, stant che ancje la istituzion religjose e pò deventâ un tramai se il legalisim i dà la volte al spirt. No si pò dî che i profetis a sedin par fuarce cuintri dal templi; si scuen dî che a sburtin l’om a privilegjâ la religjon dal cûr rispiet a chê legâl.
Diu, sant e trement, al cjastie sengui e popui. No lu fâs però pal gust di fruçâ. Lu fâs par podê meti in vore il so progjet. Lui al sa che il popul si slontanarà de strade de vite e al sielzarà la strade de ruvine ancje politiche ma al spiete il so popul a la fin dal so calvari par tornâ a menâ dongje un “rest” purificât e spiritualizât che al sarà la semence di un popul che si slargjarà al mont intîr. Man man che si va indenant cul timp si slargje ancje l’orizont dai profetis, ch’a deventin i prins bandidôrs di une salvece universâl. Diu al sarà re di dute la tiere e al varà un so consacrât, un Messie, che la prime comunitât cristiane e à viodût in Crist. Crist al è duncje la realizazion des profeziis: il “dissendent di David”, l’ “Emanuel”, il “Fi dal om”.
I libris profetics no presentin ducj i profetis de Bibie. Par esempli no tratin di Mosè, che la Bibie lu met in teste dai profetis (Nm 12,6-8; Dt 34,10-12), ni di Elie, ni Liseu, ni dai scjaps di profetis che si cjatiju tai libris dai Rês, ni di Natan o di altris. Par chel, fevelant di chei che a son jentrâts tal cjanul de Bibie, al è plui just fevelâ di “profetis scritôrs”. And è cuatri “grancj”: Isaie, Gjeremie, Ezechiel e Denêl, presentâts in ordin cronologjic, e dodis “minôrs”, ch’a vegnin sistemâts in maniere arbitrarie.
Il timp dal profetisim, tal so moment plui sflandorôs, al va de metât dal sec. VIII, cun Amos, fintremai a metât dal sec. VI, cjapant dentri lis grandis personalitâts di Isaie e Gjeremie, cun in plui Osee, Michee, Naun, Sofonie, e Abacuc. Gjeremie al finìs cuant che al tache Ezechiel. O sin tal timp dal esili e la profezie e piert di fûc e di spontaneitât. Agjeu e Zacarie a compagnin i ebreus ch’a tornin dongje de depuartazion. Malachie al fevele des pecjis de gnove comunitât. In Denêl za si fevele dai profetis di prime.
L’ultin profete dal VT lu presente Gjesù in persone: al è Zuan il Batiste “profete e plui di profete” (Mt 11,9). Ma o sin za tai timps gnûfs.
Il libri di Isaie
Al è l’autôr che al vierç la schirie dai libris profetics e siguramentri il plui alt come ispirazion poetiche e il plui daviert come orizont religjôs.
Profete dal ream di Gjude nassût tor il 760/750 p.d.C., par dibot cincuant’agns al à vude une part di prin plan ancje dal pont di viste politic. La sô cognossince de vite di cort di Gjerusalem e la sô jentradure cui rês Ozie, Jotam, Acaz e Ezechie e fâs scrupulâ che al sedi saltât fûr de nobiltât citadine.
Fedêl a la sô clamade profetiche che e à tal sfont adiriture la cort dal cîl (c. 6), intun timp di decadence religjose e morâl e tal gredei di liendis politichis che a riscjavin di strissinâ Israel fûr dal troi de sô aleance cun Diu, Isaie al à riclamât cence padin rês e popul ai lôr impegns cul Signôr, berlant in ducj i intonos che la strade de salvece no passave pal Egjit ni par altris aleancis, ma dome pe fedeltât morâl e religjose a la dutrine dal pat cul Signôr. Butantsi te idolatrie e te plui slavrade injustizie sociâl, il popul e lis istituzions monarchiche e cultuâl a podevin spietâsi dome disgraciis.
Chest libri, di alte poesie e di profonde religjositât e ispirazion, al è componût di plui parts.
La prime (cc. 1-35) e met adun lis peraulis di Isaie sot dai reams di Acaz e di Ezechie e si siere cuntune zonte storiche (cc. 36-39); la seconde (cc. 40-55) e riflet la situazion dai esiliâts gjudeus in Babilonie prime dal fruç di cheste citât (539 p.d.C.); la tierce (cc. 56-66) si intone a la restaurazion ebraiche dopo tornâts dongje dal esili (a. 538). I cc. 24-27 e 34-35 a àn un intono apocalitic e a semein scrits te clime de fin dal esili.
Aromai i critics a acetin che il libri al è stât componût di plui mans. Si fevele gjeneralmentri di un secont Isaie (o Deutero-Isaie) pe seconde part e di un tierç Isaie (o Trito-Isaie) pe tierce part. Lis varessin componudis dissepui dal grant profete, fedêi a la sô memorie e al mes dal lôr mestri. Di fat Isaie al è grant ancje pal fat di vê creade une scuele (8,16).
Si pò dî che viers il 200 p.d.C. il libri al jere dât dongje te forme che lu vin cumò. Di fat un rodul complet di Isaie al è stât cjatât a Qumran dal 1947, scrit duncje tal II sec. p.d.C.
Un libri cussì grant, cussì vast, cussì plen di sostance, di poesie, di epiche, di pagjinis viamentis e di tocs che ti forin il cûr, un libri che al cjape dentri no dome la storie dal popul ebraic ma il distin di dute la umanitât, no dome i oms ma dute la inmensitât cosmiche, al è dificil sintetizâ. In plui al à une ricjece uniche par cont di profeziis messianichis, tant di mertâi al autôr il titul di “profete vanzelist”. Bastarès dome cjapâ in man la part che si riferìs al patiment dal “servidôr di JHWH”, ch’al puarte su lis sôs spalis i pecjâts dal mont e al pae par dut il mâl dai oms, par capî che mai come in chest libri il VT si svicine, par spirt e profonditât, a la plenece de rivelazion dal GT.
Un insieme di valôrs religjôs, poetics, leteraris, umans, ecologjics… Chi veramentri si sint che il profete al è vôs di Diu, e une vôs ecezionâl.
Un libri cussì unic nol pò pierdi di atualitât cul lâ dal timp. Di fat lis invetivis cuintri dal consumisim, de idolatrie de robe, dal discjadiment morâl e religjôs, de religjositât di façade, e insieme la sperance come ultime rispueste di Diu a lis sieltis sbalgjadis dal om a fasin dal grant profete un contemporani ancje de nestre ete cjamade di tante robe ma fodrade di diperazion.


text:
Codognâr
- Non furlan : Codognâr, o ben Codogn
- Non sientific: Cydonia oblonga L.
Alt da cinc a siet metris, il codognâr (de famee des Rosacee) al è un arbul che si presente cun ramats grues e il tronc cuviert di une stile gruesse.
Ogni ramaç al rive da pît cuntune sorte di penacul di zermois che a puartin lis fueis e lis rosis. Lis fueis ovâls, a cressin discompagnadis dai zermois e a son pelosis te part sot vie. Su la ponte dai zermois a cjapin dentri petai blancs rosâts.
La pome (mêl codogn) che e somee un pêl zâl, e je odorose e grapolose. Dut câs a difarence dal vêr piruç, e à dentri vie dal tors plui sepis di semence.
Inmò te pome crude la polpe e je dure, garbe ma e divente mulisite e e cuiste un colôr rose scûr se e ven metude a cuei parie cul zucar. E ven inalore doprade par zontâ sprofum a altris pomis.


text:
Pasche cristiane
La Pasche e je la plui impuartante fieste dal calendari liturgjic de Glesie catoliche e ancje di altris Glesiis cristianis, ma no di ducj chei che a si definissin cristians; e ricuarde la resurezion di Gjesù di Nazareth, avignude secont de Bibie, trê diis daspò de sô muart in crôs.
La date dal dì di PascheModifiche
La fieste de Pasche cristiane no cole simpri intune zornade definide, ma e ven fissade ogni an te domenie dopo dal prin pleniluni ch'al seguìs l'Ecuinozi de vierte (ai 21 di Març). Chest sisteme al è doprât dal IV secul, parcè che prime e esistevin diviers sistemis basâts su la date de Pasche ebraiche; in particolâr, ciertis glesiis asiatichis e celebravin la Pasche inte stesse zornade dai Ebreus, cence tignî cont de Domenie, e chest al fo origjin di une controversie (controversie cuartodecimane) cu la glesie di Rome. Ė Duncje la Pasche e colarà tra i 22 di Març e i 25 di Avrîl. Difat, se la lune plene e je ai 21 di Març, e cheste zornade e je un sabide, Pasche sarà la zornade dopo. Se invezit il pleniluni al fos ai 20 di Març, chel dopo al sarà ai 18 di Avrîl, che se fos di domenie al fasarès lâ la Pasche ai 25 di Avrîl.
La liturgjieModifiche
Vee di PascheModifiche
La sere dal Sabide sant si ten la celebrazion de Vee pascâl dividude in cuatri fâs:
- La benedizion dal fûc
- La celebrazion de Peraule, cun siet leturis che contin la storie de salvece
- I batisims e la rinovazion da lis promessis batisimâls
- La Eucaristie
La Pasche in altris lenghisModifiche
Peraulis derivadis di Eostremonat o dal mês di Eostre:
- Latin Pascha o Festa Paschalia
- Grêc Πάσxa (Paskha)
- Arap عيد الفصح (ʿĪdu l-Fiṣḥ)
- Bulgar Пacxa (Paskha)
- Catalan Pasqua
- Danês Påske
- Olandês Pasen
- Esperanto Pasko
- Finlandês Pääsiäinen
- Francês Pâques
- Islandês Páskar
- Indonesian Paskah
- Irlandês Cáisg
- Bas todesc Paisken
- Norvegjês Påske
- Tagalog Pasko ng Muling Pagkabuhay (leteralmentri "la Pasche di Resurezion")
- Portughês Páscoa
- Rumen Paşti
- Rus Пacxa (Paskha)
- Gaelic scozês Casca
- Servian-crovat Uskrs
- Spagnûl Pascua
- Sloven Velika noč
- Svedês Påsk
- Turc Paskalya
- Galês Pasg


text:
Nol è il gno periodi miôr… A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par vie che veve simpri daûr chel cjan. Anzit, une cjice!O ai simpri pensât che e crodès di jessi al centri dal mont. E veve lis sôs ideis, dispès sbaliadis, ma ogni robe che e diseve la diseve cun snait.
Dutcâs jo o ai simpri vût bisugne di cualchidun che a mi disès ce fâ, naturalmentri par fâ il contrari… E nô si barufavin dispès, ma chest strani rapuart al mi dave energjie. Cumò mi samee di rindimi cont che dute la mê energjie e vignìs fûr par dimostrâ alc a jê. Chel snait lu metevi ancje tal lavôr. No mi va di fevelâ di chest ma ven a stâi che o rivavi a vuadagnâ ben.
Ma no stêt crodi che Marie e fos ce tant sigure di sè. Se tu sês il centri dal mont tu puedis finî par jessi lontan di ducj, di bessôl.
E tacà a cjacarâ di lâ vie, di lâ tal forest.
Jo no i ai dit nuie cuant che e je partide… No j vevi mai dit nuje di chel che a mi vignarès di dî cumò. Jo di agns no fâs plui nuie, mê mari mi cjale preocupade. O tiri indenant cui bêçs vuadagnâts in chel periodi, no spindint nuie par lâ fûr e vie indenant.
Cumò la mê ocupazion principâl e je chê di lâ lì dal rivâl de roie di viâl Vât a tirâ claps inte aghe.
#20